Al-Kisah Budaya Pop Jepun Menakluk Dunia

Budaya pop jepun pada masa kini banyak digemari oleh masyarakat dunia, dan ini adalah salah satu kelebihan dari Negara matahari terbit ini untuk memperbaiki nama baik mereka di seluruh dunia. Pasca berakhirnya perang dunia kedua, Jepun menghadapi masalah kemelesatan ekonomi yang teruk selepas kekalahan kepada tentera bersekutu. Semasa pendudukan amerika syarikat keatas jepun, Pemerintah berusaha membangunkan kembali ekonomi negara dan berusaha membaiki nama baik jepun kepada masyarakat dunia.

Sejak saat itu, Jepun mengalami evolusi besar-besaran dalam diplomasi ekonomi dan diplomasi kebudayaannya yang merupakan salah satu bentuk untuk revitalisasi pemerintah. Jepun berusaha memanfaatkan sektor-sektor yang berpotensi seperti, musik pop, animasi, makanan, senibina, fesyen dan kebudayaan untuk membangun citranya kembali dan mengembalikan status sebagai negara kuasa besar dunia.. Sehingga, saat ini banyak orang berpendapat bahawa Negara Jepun merupakan ‘’cultural superpower‘’, berbeza dengan dulu ketika pada tahun 1980 an (era ekonomi buih) dimana Jepun merupakan ‘’economic superpower’’.

BUDAYA POP SEBAGAI INSTRUMEN DIPLOMASI JEPUN

Pada akhir tahun 1990 an, Jepun mulai kembali mengubah strategi diplomasinya seiring dengan arus globalisasi yang memberikan cabaran-cabaran baru. Salah satu strategi yang digunakan oleh Jepun adalah untuk mengembangkan budaya-budaya ‘’postmodern’’, disamping memanfaatkan budaya-budaya tradisional yang telah ada sebelumnya.

Anime, manga (komik), fesyen, musik pop, makanan, dan novel dari penulis-penulis muda akhirnya mulai memberi peranan penting dalam kegiatan kebudayaan Jepun di peringkat antarabangsa. Tidak dapat dimungkiri lagi bahawa secara ilmiahnya kegiatan-kegiatan tersebut bersifat komersil dan memiliki kaitan yang kuat dengan nilai perdagangan negara jepun, seperti perlindungan hak harta intelektual keatas karya budaya pop jepun dan juga keikutan pihak jepun dalam festival-festival antarabangsa.
Negara jepun benar-benar memanfaatkan budaya pop sebagai senjata diplomasi, terbukti dengan keseriusan kerajaan Jepun yang memfokuskan budaya pop dalam salah satu bahagian buku ‘’Diplomatic Bluebook 2004’’ dengan nama programnya, “Yayasan Cool Japan @ Cool Japan Fund”.

BUDAYA TRADISIONAL DI PERKENALKAN KEPADA DUNIA

Bahkan Majalah Gaikō Fōramu ( Majalah Forum Diplomatik), majalah bulanan berkaitan diplomasi yang diterbitkan oleh Kementerian Luar Jepun, memiliki satu bahagian khusus untuk artikel-artikel berkaitan budaya pop sebagai perkara diplomasi dalam beberapa isu.Untuk meningkatkan keberkesanan program budaya pop jepun itu sendiri, Kementerian Luar Jepun berkerjasama dengan ‘’Japan Foundation’’ yang merupakan pertubuhan dibawah kelolaan kerajaan Jepun yang mempunyai perwakilan di seluruh dunia dimana salah satu tugasnya adalah menghubungkan kebudayaan Jepun dengan masyarakat dunia.

Pengaruh budaya pop jepun di seluruh dunia sudah tidak dapat diragukan lagi. Anime-anime Jepun menjadi sangat mudah diakses dalam bentuk berbagai bahasa, gaya pakaian remaja pun mulai mengikuti fesyen terkini dari jepun, selain itu musik-musik Jepun menjadi semakin sering diperdengarkan dimana-mana pun. Penjualan-penjualan produk budaya pop jepun mencapai angka jutaan ringgit, seperti penjualan careka padat (CD) yang bahkan tempahan dari dari seluruh dunia mencecah angkat berjuta.

Festival kebudayaan Jepun menjadi daya tarik bagi masyarakat di seluruh dunia, salah satunya Indonesia, dimana Japan Foundation mengadakan acara tahunan yang dinamakan ‘’Festival Bon Oduri’’. Festival ini mendapat sambutan setiap tahun dipelbagai negara seperti Malaysia, Argentina, Brazil, China dan Korea. Festival tersebut merupakan acara tahunan dalam berskala besar dan berhasil menarik ratusan ribu pengunjung dalam satu hari. Oleh kerana itu, menjadi sangat penting untuk melihat bagaimana kerajaan jepun memanfaatkan budaya pop dan budaya tradisional jepun sebagai senjata diplomasi yang paling efektif untuk menyebarkan pengaruhnya di seluruh dunia.

ANIMASI JEPUN (ANIME)

Animasi jepun atau yang lebih dikenali sebagai anime telah berjaya melebarkan pengaruhnya ke seluruh dunia sejak tahun 1960an. Salah satu bukti nyatanya adalah ketika Pokemon yang dulunya sempat mencapai kejayaannya disiarkan di lebih dari 65 negara dan diterjemahkan ke dalam 30 bahasa. Anime Pokemon berjaya menjadikan anime pertama menjadi sampul depan dari majalah terkemuka di amerika syarikat iaitu majalah TIME.
Anime Doraemon pun juga menjadi salah satu anime yang memiliki pengaruh yang kuat di seluruh dunia, Beberapa siri komik doraemon (manga), anime sudah dikeluarkan dalam pelbagai bentuk dengan jumlah yang cukup banyak.

Kerajaan Jepun menyedari potensi yang dari Doraemon yang dinilai dapat diterima dengan mudah oleh masyarakat dunia. Sehingga pada mac tahun 2008, watak Doraemon dinobatkan sebagai Duta Anime oleh Menteri Luar Jepun pada saat itu, iaitu Masahiko Koumura. Koumura mengungkapkan harapannya dengan menobatkan Doraemon sebagai Duta Anime, bahawa ia memiliki harapan yang besar bahawa masyarakat dunia dapat mengetahui sisi positif dari Jepun melalui anime Jepun.

Selain itu Koumura juga mengharapkan agar Doraemon dapat disiarkan ke seluruh dunia dan dapat mempromosikan serta memperkenalkan Jepun ke seluruh dunia. Selain itu diharapkan pula dengan kehadiran Doraemon maka juga akan menambah daya tarikan Jepun terhadap masyarakat dunia pada aspek-aspek lainnya, seperti budaya tradisional, muzik, dan teknologi. Sebagai tanggapan atas harapan yang diungkapkan oleh Koumura, watak disebalik kejayaan anime Doraemon mengungkapkan bahawa mereka mengharapkan melalui anime Doraemon, masyarakat di seluruh dunia dapat mengetahui bagaimana dasar pemikiran-pemikiran orang Jepun, kehidupan apa yang mereka jalani, dan juga masa depan seperti apa yang hendak mereka ciptakan. Dapat dilihat sini bahawa kerajaan jepun berusaha untuk memperluaskan kebudayaan Jepun dan meningkatkan citra Jepun, dan mendorong penggunaan instrumen ‘’soft power’’.

COSPLAY (COSTUME PLAY)

Fenomena anime dan manga memberi idea baru bagi kerajaan jepun, dengan itu menganjurkan acara ‘’World Cosplay Summit’’ dan ‘’International Manga Award’’. Cosplay adalah singkatan dari “Costume Play” dalam bahasa Jepun disebut sebagai “Kosupure”. Acara ini diadakan pertama kali pada tahun 2003 dengan penyertaan yang datang dari berbagai negara, seperti Itali, Jerman, dan Perancis.Tujuan dari penganjuran ‘’World Cosplay Summit’’ tersebut adalah untuk menciptakan satu pertukaran kebudayaan Jepun oleh warga muda dunia dengan dibantu kepopulariti anime dan manga sebagai peranti penghubungan.Tujuan tersebut selari dengan dasar dari Kementerian Luar Jepun iaitu untuk meningkatkan pemahaman dan ketertarikan masyarakat dunia terhadap Jepun melalui budaya pop sehingga kerajaan jepun memutuskan untuk menberi sokongan dengan menjadi penaja sejak tahun 2006.

Salah satu usaha mempromosikan Jepun melalui ‘’World Cosplay Summit’’ tersebut telah dilakukan melalui beberapa kegiatan, seperti pada tahun 2011 dimana perserta diberi berkesempatan untuk memberikan sokongan kepada mangsa korban gempa Tohoku dan dapat berjumpa dengan para cosplayer tempatan disana.Acara ini juga memperkenalkan makanan khas daerah tersebut dan mengajak partisipan untuk membuat kerajinan tangan tradisional khas daerah Aizuwakamatsu.

KOMIK JEPUN (MANGA)

‘’International Manga Award’’ menjadi salah satu acara yang dimanfaatkan sepenuhnya oleh Kementerian Luar Jepun untuk mempromosikan budaya serta nilai-nilai yang ada di Jepun. Penghargaan ini pertama kali dilaksanakan pada tahun 2006 dengan harapan dapat membangunkan ‘’mutual understanding’’ antara kartunis atau pekomik yang ada di luar negara terhadap budaya Jepun.Pada tahun 2012, acara ini memberikan kesempatan bagi para pemenang untuk mengunjungi Iwate yang merupakan salah satu daerah yang mendapat kesan terburuk akibat gempa bumi.

Pada kesempatan ini para pemenang tidak hanya dapat memahami lebih mendalam mengenai budaya pop jepun, selain itu juga mengenali sejarah, alam, budaya, dan makanan khas Jepun. Dengan pemberian hadiah berupa kunjungan tersebut Kementerian Luar Jepun menaruh harapan yang sangat besar kepada para pemenang bahawa pada saat mereka kembali ke negara asalnya, mereka akan menceritakan pengalaman yang mereka dapat di Jepun dan berjaya menarik perhatian masayarakat di Negara asal pemenang.

MUZIK POP JEPUN (JPOP / JROCK)

Selain itu, budaya muzik pop merupakan salah satu elemen yang tidak dapat dipisahkan dari fenomena budaya pop jepun. Walaupun harus diakui bahawa fenomena ‘’Korean Pop (KPop)’’ masih lebih signifikan dibandingkan dengan JPop kerana dianggap bahawa jenis musik KPop jauh lebih mudah diterima oleh selera masyarakat antarabangsa.
Tetapi tidak dapat dilupakan bahawa para pemuzik sekelas Namie Amuro, Perfume, Morning Musume, AKB48, EXILE, Laruku, dan Arashi berhasil menarik perhatian masyarakat dunia dan memiliki peminat yang cukup besar di seluruh dunia. Fenomena tersebut cukup luar biasa kerana harus dilihat bahwa pemuzik tersebut terbilang jarang melakukan konsert di luar negara, beberapa pemuzik hanya sempat melakukan dalam satu atau dua kali. Untuk salah satu kumpulan pemuzik sekelas Perfume baru sahaja mengadakan konsert di pelbagai negara untuk pertama kalinya pada tahun 2012, iaitu ketika setelah sebelas tahun menyertai industry muzik. Namun jumlah peminat yang mereka miliki sudah sangat banyak bahkan sebelum diadakan konsert di pelbagai negara tersebut.

Fenomena yang sangat terkenal pada saat ini adalah kehadiran dari kumpulan idola AKB48 yang telah mengalahkan penjualan album Lady Gaga dan Justin Bieber dengan jumlah penjualan domestik di Jepun bernilai 200 juta dolar Amerika, serta telah berhasil mengubah konsepsi masyarakat antarabangsa akan budaya musik pop Jepun. Penjualan di album di pelbagai negara tidak kalah, jumlah pra jualan sebelum dilancarkan untuk dikirim ke berbagai negara mencapai ratusan ribu salinan album. Salah satu daya tarikan yang membuat AKB48 menjadi berbeda adalah konsep “idol you can meet”, konsep tersebut membuat peminat lebih mudah untuk bertemu dengan idola mereka melalui kegiatan-kegiatan seperti pertunjukan pentas harian, konsert, dan juga ‘’handshake’’.

Faktor tersebutlah yang membuatkan penjualan CD dan DVD dari AKB48 mencapai angka yang menakjubkan, biasanya dalam minggu pertama mencapai satu juta salinan untuk penjualan dalam negeri sahaja. Kerjaan Jepun melihat potensi yang dimiliki oleh AKB48 tersebut dan menggunakannya sebagai salah satu kempen ‘’ public diplomacy’’.
AKB48 membantu kerajaan jepun dalam mengumpul dana untuk mangsa korban gempa bumi Tohoku melalui projeknya “Dareka no Tame ni” dan penjualan single yang berjudul “Kaze Wa Fuiteiru”. Melalui program tersebut ini, kerajaan jepun berusaha memanfaatkan momentum yang ada dengan memilih AKB48 sebagai duta untuk menjemput pelabur untuk membeli bond dan meringankan beban hutang Negara Jepun.

Disisi lain, lagu-lagu yang dinyanyikan oleh AKB48 mengandungi lirik yang menceritakan tentang kehidupan sehari-harian yang ada di Jepun sehingga dapat membantu proses promosi tentang kebudayaan Jepun.Melihat potensi yang begitu kuat tersebut, Kerajaan jepun tidak ragu-ragu untuk memilih AKB48 sebagai ‘’Goodwill Ambassadors’’ ke negara China, Menteri Luar Jepun Koichiro Genba memilih AKB48 sebagai salah satu upaya untuk meredakan ketegangan diantara kedua negara.

AKB48 / JKT48 / SNH48 / TPE48 / BNK48 DAN MNL48

AKB48 tidak hanya melbarkan pengaruhnya melalui ‘’sister groups’ di wilayah-wilayah yang terdapat di Jepun, namun Akimoto Yasushi selaku produser utama dari AKB48, memutuskan untuk mendirikan ‘’sister group’’ dari AKB48 di luar negara, iaitu di Jakarta (JKT48), Shanghai (SNH48), dan terbaru (tahun 2016) di Taipei (TPE48), Bangkok (BNK48). Dan Manila (MNL48). Projek tersebut di yakini untuk memperluaskan pengaruh dari kumpulan idola tersebut di peringkat antarabangsa.
Tertubuhnya ‘’sister group’’ JKT48 di Jakarta sendiri mendapat sambutan yang cukup baik dari kerajaan Indonesia dan kerajaan Jepun. Melalui pertemuan bilateral pada tahun 2011 antara Menteri Pelancongan dan Ekonomi Kreatif, Mari Elka Pangestu dan Miho Takai yang merupakan Wakil Menteri dari ‘’Ministry of Education, Culture, Sports, and Science and Technology (MEXT)’’, telah menyampaikan dengan adanya pertukaran budaya di antara AKB48 dan JKT48 dapat dikembangkan potensinya melalui berbagai saluran di bidang yang lain.

Sumber :-

1.The Encyclopedia Of Japanese Pop Culture (Mark Schilling)

2.Japan Pop! : Inside The World Of Japanese Popular Culture (Timothy J. Craig)

3.Tokyo Clash : Japanese Pop Culture (Ralf Bahren)

4.Budaya Pop Jepang Sebagai Instrumen Diplomasi Jepang Terhadap Komunitas-Komunitas Di Indonesia (Aulia Amalia)

5.Budaya Jepang Dalam Fenomena International Baru (Nisya Rafiani)

6.Budaya Jepun : Kajian Tentang Asal Usul Dan Ciri (Pustaka Cipta, 1986)

7.Pegenalan Kajian Bahasa Dan Budaya Jepun Di Malaysia (Universiti Malaya, 2008)


Jantar Mantar – Bukti Kemajuan India Dalam Ilmu Astronomi

Nama Jantar Mantar digunakan bagi merujuk kepada lima bangunan astronomi yang dibina di India pada kurun ke-18 Masehi. Balai cerap paling besar dan paling dikenali antara semua terletak di Jaipur, sebuah kota yang dinamakan bersempena tokoh pengasasnya, Jai Singh II. Jai Singh sememangnya dikenali sebagai seorang pemerintah yang cintakan ilmu astronomi.

Keunggulan bangunan astronomi yang dibina oleh beliau masih dikagumi sehingga hari ini. Pada tahun 2010, ia diwartakan oleh UNESCO sebagai Tapak Warisan Dunia. Salah satu mercu tanda utamanya ialah jam matahari di Jaipur yang dianggap sebagai jam matahari batu paling besar di dunia.

Asal-usul nama Jantar Mantar boleh dijejak daripada kombinasi dua perkataan Sanskrit, iaitu ‘vantra’ dan ‘mantra’ yang masing-masing membawa maksud ‘alat’ dan ‘menghitung’. Justeru, Jantar Mantar umumnya boleh ditafsirkan sebagai ‘Peralatan untuk membuat hitungan’. Nama ini sememangnya sesuai dengan fungsi Jantar Mantar sebagai balai cerap.

Selain di Jaipur, binaan-binaan astronomi Jantar Mantar turut bertempat di Delhi, Ujjain, Varanasi, dan Mathura. Balai yang paling awal dibina antara semua ialah balai cerap di Delhi, iaitu sekitar tahun 1723 Masehi. Empat balai yang lain kemudian dibina untuk tujuan menyemak ketepatan bacaan yang dilakukan di Delhi.

Walaupun semua Jantar Mantar berkongsi beberapa alat astronomi yang sama, seperti jam matahari, namun setiap satunya berbeza dari segi saiz, susun atur, dan seni bina. Pada hari ini, kesemua Jantar Mantar masih berdiri dan boleh dikunjungi, kecuali balai yang berdiri Mathura. Ia dirun-tuhkan sekitar tahun 1857, bersama tembok yang mengelilinginya.

JAI SINGH – PEMERINTAH YANG MEMBINA JANTAR MANTAR

Pembinaan Jantar Mantar dikreditkan kepada Jai Singh II, pemerintah Kerajaan Amber (atau disebut Kerajaan Jaipur). Beliau dilahirkan pada tahun 1688, di Rajasthan moden. Sebelas tahun kemudian, ayahandanya, Bishan Singh, mangkat dan digantikan oleh Jai Singh yang masih belia.

Ketika itu, Kerajaan Amber berada di bawah pengaruh Empayar Mughal yang merupakan kuasa dominan di sub-benua India. Sejak tahun 1658, empayar tersebut diperintah oleh Aurangzeb yang dianggap sebagai pemerintah Mughal yang teragung. Beliau sememangnya terkenal dengan dasar perluasan kuasa yang dijalankan dengan giat, sekali gus membawa Empayar Mughal meniti masa-masa perdana.

Raja-raja Amber yang awal rata-ratanya menangani suasana sedemikian dengan jalan diplomasi, berbanding mengangkat sen-jata dan menghantar bala ten-tera. Sikap sebegini tidaklah begitu menghairankan, memandangkan Kerajaan Amber terletak tidak jauh dari Delhi dan Agra yang menjadi pusat kekuasaan Empayar Mughal.

Selepas mewarisi takhta, Jai Singh meneruskan dasar tunduk kepada Mughal. Beliau merupakan seorang yang bijak, sehingga kebijakannya itu menarik perhatian Aurangzeb. Sejurus selepas dimahkotakan, Jai Singh diperintahkan oleh Aurangzeb untuk menyertainya meme-rangi Maratha di Deccan.

Dek berjaya menak-luki kubu Vishalgarh dari Maratha, Jai Singh dikurniakan gelaran ‘Sawai’ yang bermaksud ‘satu dan satu perempat (satu suku). Gelaran ini memaksudkan yang beliau satu suku lebih hebat berbanding moyangnya, Jai Singh I.

Gelaran tersebut dijadikan sebagai gelaran rasmi beliau pada tahun 1712. Bagi memperingati kurniaan tersebut, Jai Singh mengasaskan satu istiadat mengibarkan dua bendera – satu bendera penuh dan satu bendera suku. Istiadat dan gelaran tersebut kemudian diwarisi oleh raja-raja yang menggantikan beliau.

Memasuki tahun 1719, hubungan Jai Singh dengan Empayar Mughal semakin akrab. Ketika itu, Mughal diperintah oleh Muhammad Shah (1719-1748). Kemesraan antara dua raja itu bukan sekadar memberi manfaat kepada rakyat Mughal yang beragama Hindhu, di mana mereka dilepaskan dari jizyah.

Akan tetapi, yang lebih utama, ia membantu Jai Singh untuk membumikan minatnya terhadap ilmu astronomi. Dengan sokongan padu daripada Muhammad Shah, Jai Singh membina Jantar Mantar pertama di Delhi pada tahun 1724. Empat tahun kemudian, pembinaan balai cerap di Jaipur pula dimulakan – setahun selepas ibu kota Kerajaan Amber itu ditubuhkan.

ALAT-ALAT ASTRONOMI DI JANTAR MANTAR

Jantar Mantar di Jaipur dibina betul-betul di luar Kota Istana yang dahulunya dikepung oleh tembok. Ia merupakan balai cerap paling besar jika dibandingkan dengan empat balai lain yang dibina oleh Jai Singh. Tambahan, lokasinya yang terletak di kawasan pelancongan utama menjadikannya Jantar Mantar yang paling kerap dikunjungi pada hari ini.

Lebih penting, ia merupakan balai cerap binaan Jai Singh yang paling lengkap. Secara keseluruhan, ia menempatkan sebanyak 22 peralatan astronomi, dengan 16 daripadanya adalah alatan batu sambil enam yang lain dihasilkan daripada pelbagai jenis logam.

Antara peralatan astronomi paling mengujakan di situ ialah Samrat Yantra dan Rama Yantra yang dipercayai direka sendiri bentuknya oleh Jai Singh. Samrat Yantra ialah jam matahari yang bentuk binaannya sedikit berbeza berbanding mana-mana jam matahari yang dibina pada kurun-kurun sebelumnya. Ketepatannya sukar ditandingi dan ia dibina agak tinggi, kira-kira 27 meter sekali gus dianggap sebagai jam matahari terbesar di runia.

Rama Yantra pula ialah sepasang struktur silinder yang mempunyai sebatang tiang di tengah-tengahnya. Setiap bahagiannya dibina sekata dengan ketinggian yang sama. Lantai dan bahagian dalamnya pula dilengkapi dengan jubin-jubin untuk mengukur sudut altitud dan azimut. Ia digunakan untuk mengukur kedudukan jasad samawi, dengan menjajarkannya dengan kedua-dua puncak tiang dan lantai.

HILANGNYA KEFUNGSIAN JANTAR MANTAR

Seiring kemangkatan Jai Singh pada tahun 1743, Kerajaan Amber turut mengalami kemunduran. Semuanya gara-gara pertelingkahan sesama putera. Pada masa yang sama, Empayar Mughal makin melemah sebelum akhirnya punah. Susulannya, India Utara kehilangan pemain utama dan kuasa-kuasa luar pun mengambil kesempatan untuk menebarkan pengaruh.

Antara lokasi yang menjadi sasaran ialah Delhi yang sememangnya kaya dengan hasil bumi. Tahun 1739, ia digem-pur oleh Nader Shah. Sembilan tahun kemudian, sesudah kemangkatan Muhammad Shah, seluruh wilayah di India Utara disapu oleh Maratha. Jantar Mantar di Delhi tidak terkecuali dari menjadi mangsa.

Tidak cukup dirosakkan oleh tangan manusia, alam juga banyak menghakis binaan Jantar Mantar. Namun dek kerana kekacauan politik yang melanda, raja-raja yang menggantikan Jai Singh terpaksa mengenepikan Jantar Mantar dan menumpu pada hal-hal lain. Kesannya, keadaan Jantar Mantar yang dahulunya utuh lama-lama makin run-tuh.

Memasuki kurun ke-19, Jantar Mantar di Jaipur ditinggalkan buat seketika. Mujur, kerja-kerja pembaikpulihan sempat dijalankan. Sepanjang dekad-dekad yang menyusul, keadaannya semakin terpelihara.

Pada hari ini, Jantar Mantar di Jaipur berdiri sebagai tarikan pelancong, selain digunakan sebagai taman awam dan muzium terbuka. Apapun, kerosakan akibat cuaca masih tetap menimpa. Ancaman vanda-lisme juga sentiasa ada. Keadaan sebegini cukup membimbangkan, memandangkan nilai sejarah pada Jantar Mantar cukup tinggi harganya.

TERJEMAHAN

Wu Mingren. (9 Februari 2020). Jantar Mantar – The Ancient Astronomical Observatories of India. Ancient Origins.


Rumah Melayu – “Melayu Juga Pendatang! Kamu Datang Dari Indonesia!”

2. Ini adalah ungkapan yang biasa kita dengar, satu justifikasi dangkal tentang keberadaan orang Melayu di Nusantara atau apa yang seringkali pengkaji dan pakar antropologi gelarkan sebagai Alam Melayu.

3. Hujah dangkal ini boleh sahaja dibidas terus dengan menyatakan bahawa sempadan antarabangsa dan garis had politik Indonesia dan Malaysia hanya wujud sekitar 1945, iaitu tahun Indonesia merdeka, ataupun selepas Persekutuan Tanah Melayu wujud pada 1948, Kemerdekaan Tanah Melayu pada 1957 dan selepas kewujudan Malaysia pada 1963.

4. Jadi hujah simplistik itu hanya terpakai sejak tempoh ini sahaja, sedangkan orang Melayu telah wujud beribu tahun lampau di tanahnya ini. Tamadun purba Melayu misalnya yang direkodkan setakat ini mendapati kewujudan kerajaan Melayu sejak awal abad pertama lagi.

5. Sebelum semua peristiwa berlaku, sempadan antarabangsa sangat kabur dan kelabu, dipisahkan cuma secara lokaliti pentadbir tempatan atau empayar kuasa-kuasa besar dunia. Namun apa yang perlu diketahui, Indonesia moden hari ini, sejak dahulu juga masih masih berada di dalam lingkungan Alam Melayu atau Nusantara, bahkan lama wujud sebgai sebahagian dari Alam Melayu sebelum nama negaranya wujud seperti yang kita ketahui hari ini.

6. Sebagai bangsa pelayar, Melayu adalah antara bangsa paling awal membelah lautan dan meneroka kepulauan di sekitar Nusantara, bahkan menganjur sehingga luar sempadan Alam Melayu itu sendiri.

7. Ini adalah hasil binaan kapal-kapal yang memiliki keupayaan tinggi membelah lautan dengan draft yang kecil, namun cukup luas menampung ramai anak kapal malah tahan lasak pula mengharungi lautan luas dan ganas.

8. Dengan menyatakan bahawa Melayu adalah pendatang dari Indonesia ke Tanah Melayu atau Malaysia hari ini, samalah seperti mempersoalkan tuan rumah yang bergerak di dalam rumahnya sendiri. Ia bagai pemilik rumah tersebut keluar dari satu bilik lain untuk duduk pula di bilik sebelah dalam rumah yang sama.

9. Baik itu selesai. Malah selesai sejak lama apanama dahulu lagi.

10. Namun, apakah yang dikatakan sebenarnya maksud Alam Melayu? Apakah sempadan Nusantara? Bagaimana para sejarahwan, ahli arkeologi atau pakar antropologi menentukan apa yang mereka gelar sebagai Wilayah Malayo-Polynesia atau mutakhir ini namanya Austronesia?

Peta 1: Teori Wallace Line. Sebelah kiri ialah Alam Melayu, dan di sebelah kanan garisan Wallace lebih cenderung kepada benua Australia.

Peta 2: Wilayah Alam Melayu berdasarkan Teori Pentas Sunda.

11. Ada tiga teori popular yang diaplikasikan oleh pengkaji untuk dihujahkan sebagai penentu wilayah Alam Melayu.

12. Pertama, teori berdasarkan kepelbagaian bio. Teori ini dinamakan Teori Wallace Line telah menggunakan hasil kajian Alfred Russel Wallace terhadap kepelbagaian spesis flora dan fauna di Nusantara.

13. Beliau merupakan seorang pengkaji British yang pernah menetap di Asia Tenggara sekitar kurun ke-19. Kajiannya mendapati terdapat perbezaan spesis flora dan fauna yang jelas yang dipisahkan pada satu garisan halimunan yang digelar sebagai dinamakan sebagai Wallace Line. Garisan ini digariskan pada 1859, yang memisahkan kawasan seperti di dalam peta (peta 1) di bawah.

14. Garisan ini menunjukkan bahawa spesis flora dan fauna antara Jawa dan Bali (Alam Melayu) tidak sama dengan flora dan fauna di Lombok dan Sumbawa. Perbezaan ketara antara spesis juga terdapat di habitat Borneo (Alam Melayu) tidak sama dengan Sulawesi malah haiwan dan tumbuhan di kepulauan Filipina (Alam Melayu) juga amat berbeza dengan haiwan dan tumbuhan yang hidup di habitat di Irian Jaya.

15. Teori kedua yang digunakan para pengkaji untuk menentukan kawasan Alam Melayu ialah teori berasaskan geografi atau Teori Pentas Sunda (peta 2), digunakan oleh Anthony Reid untuk menentukan kawasan geografi Alam Melayu.

16. Teori ini menggunakan rujukan plat tektonik atau struktur geografi yang berada di dalam Pentas Sunda sebagai Alam Melayu. Selain Reid, kajian Prof. Oppenheimer sendiri pernah mengesahkan perkara ini semasa syarahannya di USM suatu ketika dahulu.

17. Hujah menggunakan Teori Linguistik (peta 3) pula menyatakan bahawa liputan Alam Melayu yang lebih meluas. Teori ketiga ini menentukan keberadaan dan liputan kawasan Alam Melayu adalah menggunakan indikator bahasa yang digunakan.

18. Di segenap Alam Melayu, teori ini yang digemari oleh pakar dan pengkaji linguistik mendapati bahawa sebanyak 1200 varian bahasa Malayo-Polynesia digunakan di segenap kawasan Malayo-Polynesia atau Austronesia ini.

Peta 3: Teori Linguistik menentukan bahawa Alam Melayu atau Nusantara menganjur dari Kepulauan Easter hingga ke Madagascar.

19. Berdasarkan teori ini, ia menunjukkan bahawa Alam Melayu menganjur sejauh Kepulauan Easter di sebelah Timur. Orang Melayu kemudiannya berlayar menggunakan kapal-kapal mereka yang mampu mengawal amarah Lautan Hindi yang terkenal dengan bahayanya untuk mengembangkan Alam Melayu sejauh hingga ke Madagascar di sebelah Barat.

20. Jika ada yang menyatakan bahawa orang Melayu berasal dari Indonesia, atau ada yang menyatakan bahawa orang Melayu tidak ada tanahnya sendiri maka terangkanlah.

21. Bantulah sahabat itu untuk faham akan wujudnya teori dan kajian sebegini yang menentukan wilayah Nusantara atau Alam Melayu, keberadaan, pergerakan dan kewujudan orang Melayu di tanahnya sendiri.

22. Melayu, rumahnya di sini. Walau jauh kami berkelana, membina hidup, atau menjadi kaya satu dunia, di dalam rumah asal kami inilah kami lahir dan belajar untuk hidup.

23. Kami kongsikan rumah kami ini bersama kamu dengan syarat kamu juga mahu bersetia kami dibawah bumbung SPBYDPA dan dilindungi juga dengan pagar Perlembagaan Persekutuan.

23. Ketahuilah juga oleh kau, bahawa demi rumah ini juga, ramai juga yang mati mempertahankannya. Malah ramai lagi sanggup berkorban untuknya.

RUJUKAN:
1. Catatan pembentangan oleh Prof Dr. Supyan Hussin ketika mukadimah Wacana Cendekiawan ATMA: Kependudukan & Pergerakan Etnik di kepulauan Melayu dari Segi Perspektif Arkeologi, Budaya & Sejarah, 14 November 2018

2. Evolution, Biogeography, and Maps: An Early History of Wallace’s Line, Jane R. Camerini, 1993


Darah Tali Pusat Boleh Ubati HIV?

Baru-baru ini, seorang pesakit wanita dari Amerika Syarikat disahkan pulih daripada HIV. Ini menjadikan pesakit tersebut bukan saja pesakit wanita pertama di dunia yang pulih daripada penyakit itu. Malah, ini juga kes pertama pesakit pulih melalui kaedah pindahan darah tali pusat.

Selepas menjalani proses berkenaan, wanita itu kini bebas daripada HIV untuk tempoh 14 bulan. Proses pindahan darah tali pusat yang dilaluinya merupakan sebahagian daripada rejim rawatan kanser leukemianya. Disebabkan rejim rawatan ini, wanita berkenaan tidak perlu menjalani terapi retroantiviral – rawatan yang biasa digunakan untuk merawat HIV.

Sebelum ini, untuk kes dua pesakit HIV yang sembuh, kedua-duanya menjalani proses pindahan tulang sum-sum di mana ia mengandungi ciri genetik penghalang mutasi HIV daripada penderma organ. Ciri sebegini kebiasaannya ditemui dalam kalangan 10% individu berketurunan Asia Barat atau Eropah tetapi jarang ditemui dalam kalangan bangsa lain. Dua pesakit ini ialah Timothy Ray Brown atau Pesakit Berlin dan Adam Castillejo.

Ray Brown menjalani proses pindahan tulang sum-sum di Berlin, Jerman sekitar 2007 dan disahkan pulih daripada HIV selama 12 tahun. Dia meninggal dunia pada 29 September 2020 akibat penyakit kanser. Sementara Castillejo atau Pesakit London pula menjalani proses sama di London dan disahkan bebas HIV pada 2019. Bagaimanapun, kedua-duanya mengalami kesan sampingan yang teruk akibat proses berkenaan termasuk jangkitan kuman dan hampir mati dalam kes Ray Brown.

Tetapi kes pesakit wanita ini berbeza. Selain menerima pindahan darah tali pusat, pesakit ini turut menerima darah yang didermakan oleh seorang waris terdekat bagi meningkatkan daya ketahanan sistem imunnya selepas proses pindahan tersebut selesai. Campuran darah tali pusat dan sel darah daripada waris terdekat dilihat membantu mengatasi kesan sampingan yang sebelum ini dialami oleh pesakit yang menjalani proses pindahan tulang sum-sum.

Ramai saintis melihat pindahan darah tali pusat sebagai alternatif yang lebih baik untuk pesakit HIV berbanding pemindahan tulang sum-sum. Ini kerana ia lebih mudah didapati daripada sel stem penderma yang padan dan tidak memerlukan padanan penderma dengan pesakit.

Tetapi ia bukan penawar sesuai bagi kebanyakan individu yang menghidap HIV di seluruh dunia. Pandangan ini diutarakan oleh bakal presiden Persatuan HIV Antarabangsa Sharon Lewin. Namun begitu, pada masa sama, ia menunjukkan HIV boleh diubati dengan terapi gen sebagai kaedah rawatan terbaik.

Tetapi ia boleh diatasi dengan mengetahui sejarah penyakit HIV pesakit wanita itu. Menurut doktor yang merawatnya, Dr JingMei Hsu dari Pusat Perubatan Weill Cornell, wanita itu didiagnosis menghidap HIV pada 2013. Rawatan anti-retroviral yang diambil membantu mengawal penyakit itu daripada terus melarat. Namun begitu, semuanya berubah apabila pesakit itu disahkan menghidap leukemia pada Mac 2017.

Pada Ogos tahun sama, wanita itu menerima pindahan darah tali pusat daripada seorang penderma dengan ia mengandungi ciri genetik yang menghalang mutasi HIV. Selepas itu, dia menerima pemindahan darah daripada seorang saudara terdekat dalam tempoh enam minggu untuk darah tali pusat itu menjadi dominan.

Dengan menerima pemindahan darah daripada waris terdekat, ia ibarat jambatan untuk sistem imun untuk beradaptasi dan menerima darah tali pusat dalam badan. Selepas menjalani proses berkenaan, wanita tersebut tidak lagi menjalani terapi anti-retroviral selepas 37 bulan. 14 bulan selepas itu, tiada kesan HIV dikesan dalam darah wanita berkenaan dan tiada antibodi terhadap virus berkenaan.

Walaupun tidak diketahui mengapa darah tali pusat amat berkesan untuk rawatan HIV, pengarah perkhidmatan pindahan organ Weill Cornell Dr Koen Van Besien percaya ia disebabkan cirinya yang mudah beradaptasi. Kisah pesakit wanita ini didedahkan dalam Persidangan Jangkitan Oportunis dan Retrovirus yang diadakan di Denver, Colorado.

RUJUKAN

BBC News. (2022, 17 Februari). HIV: First woman in world believed to be cured of virus.

Kilander, G. (2022, 16 Februari). Woman is cured of HIV in huge breakthrough for virus treatment. The Independent.

Sumber gambar: Phanie/Alamy Stock Photo


Kota Emas Luxor Mesir Purba Yang Hilang

Jika ditanya mana-mana pengkaji Mesir Purba apa penemuan terbesar bidang berkenaan, majoriti akan menyebut makam Firaun Tutankhamun dan khazanah yang dimakamkan bersama baginda. Penemuan makam tersebut oleh ahli arkeologi Howard Carter dianggap satu pencapaian hebat dalam bidang kaji Mesir Purba. Tetapi pada September tahun lepas, ia telah diatasi menerusi penemuan bandaraya emas Luxor yang hilang.

Pada peringkat awal, ramai pengkaji diketuai Dr Zahi Hawass menyangka kota tersebut merupakan tinggalan lama kota-kota Mesir Purba yang biasa. Tetapi semua itu berubah apabila salah seorang pengkaji menemui sebuah serpihan siling tanah liat yang mengandungi hieroglif yang berbunyi, “Jumpalah Aten yang tinggal di atas kebenaran.” Sebaik mendengar ayat tersebut, mereka mula sedar ini sebenarnya metropolis milik Firaun paling kontroversi dalam sejarah tamadun itu, Akhenaten.

Rekod sejarah menunjukkan tapak kota yang turut digelar Pompeii versi Mesir Purba ini wujud sekitar era ayahanda Akhenaten, Amenhotep III. Baginda yang memerintah antara 1386 hingga 1353 SM itu bertanggungjawab menjadikan tamadun tersebut sebagai tamadun yang kaya dan digeruni kerajaan-kerajaan lain ketika itu. Pada tahun-tahun terakhir pemerintahan Amenhotep III, baginda dikatakan menjadikan Akhenaten sebagai pemerintah bersama.

Beberapa tahun selepas menaiki takhta, baginda berubah secara drastik. Dalam tempoh pemerintahannya selama 17 tahun, semua budaya dan tradisi Mesir Purba ketika itu dibuang Akhenaten macam sampah tak bernilai. Ini termasuk aktiviti penyembahan dewa-dewi Mesir Purba dan ia digantikan penyembahan satu dewa iaitu dewa matahari Aten. Dan sebagai tanda komitmen terhadap agama baru ini, baginda turut menukar nama asalnya, Amenhotep IV kepada Akhenaten yang bermaksud taat kepada Aten.

Bagaimanapun, tindakan drastik Akhenaten tidak terhenti di situ saja. Baginda memindahkan pusat pemerintahan dari Thebes ke satu kawasan utara yang diberi nama Akhenaten (kini dikenali sebagai Amarna). Di sinilah, revolusi kesenian Mesir Purba dijalankan termasuk mengubah gaya lukisan daripada bersifat seragam kepada terperinci.

Tetapi revolusi yang digerakkan Akhenaten hanya bertahan sehingga baginda mangkat sekitar 1336/1334 SM. Selepas Tutankhamun menaiki takhta, semua tinggalan termasuk idea-idea yang dianggap menyeleweng oleh masyarakat ketika itu diha,p,uskan. Hanya selepas penemuan semula Amarna pada abad ke-18, barulah minat terhadap Akhenaten kembali timbul.

Setiap kali para pengkaji mengeluarkan lebih banyak tanah dan pasir dari tinggalan kota berkenaan, ada saja tinggalan bangunan yang menarik perhatian mereka. Sesetengah daripadanya dibina mengikut era Firaun yang berbeza. Misalnya di utara kota berkenaan, terdapat tinggalan kuil yang menguruskan pemumiaan Amenhotep III. Manakala di sebelah selatan, wujud sebuah kuil era Ramses III yang dikenali sebagai Medinet Habu.

Selain kuil-kuil yang didirikan oleh Firaun-Firaun, terdapat juga artifak dan tinggalan bangunan milik penduduk awam dari era-era berkenaan. Antara sisa bangunan yang ditemui ialah sisa bangunan pentadbiran, tempat penghasilan kaca dan besi serta sebuah kawasan perkuburan yang diisi dengan makam-makam yang diukir daripada batu.

Kota ini sememangnya meriah semasa era Amenhotep III tetapi selepas Akhenaten berkuasa, kota tersebut telah ditinggalkan. Bagi para pengkaji, ia merupakan satu teka-teki menarik yang perlu diselesaikan. Ini kerana tiada rekod yang menyatakan mengapa baginda meninggalkan kota tersebut semasa era pemerintahannya.

Yang pasti, kota ini kembali hidup semasa era Tutankhamun dan terus digunakan sekurang-kurangnya hingga abad ketujuh Masihi. Sejak itu, ia terbenam dalam tanah dan pasir sebelum ditemui oleh komuniti arkeologi pada tahun lepas. Penemuan ini dilihat memberi peluang kepada pengkaji menyingkap pelbagai rahsia Akhenaten termasuk obsesinya terhadap Aten.

RUJUKAN:

Blakemore, E. (2021). ‘Lost golden city of Luxor’ discovered by archaeologists in Egypt. National Geographic.


Sawit War : Malaysia-Indonesia VS EU

1. Semedang produk sawit dan minyak sawit mengalami pengharaman di EU maka adalah satu langkah balas yang boleh Malaysia dan Indonesia buat adalah dengan menetapkan embargo keatas mana-mana produk minyak sayuran dari EU dari melalui jaringan perkapalan di Selat Melaka, Selat Sunda dan Selat Makassar. Ini dapat secara tidak langsung melumpuhkan eksport produk tersebut di Asia Timur kerana pengusaha kapal terpaksa mencari laluan perkapalan alternatif lain yang lebih mahal dan memakan kos terlalu tinggi malah tidak memberikan pulangan kepada syarikat.

2. Kenakan duti eksais yang tinggi serta yuran dan cukai import terhadap mana-mana produk berasaskan minyak sayuran yang datang dari EU. Apa sahaja produk hatta coklat dan biskut sekalipun.

3. Kenakan pemeriksaan ketat keatas mana-mana kapal dari EU yang masuk ke pelabuhan di Malaysia dan Indonesia, scrutinize kapal-kapal kargo ini terutama kapal penangki yang mempunyai keupayaan membawa produk kimia dan produk minyak sayuran. Ini akan mengelakkan pengusaha dan syarikat perkapalan dari membawa komoditi minyak sayuran dari EU agar kapal mereka tidak akan diperiksa dengan pemeriksaan ultra ketat.

4. Selain produk minyak sayuran, produk petrokimia dari EU juga boleh diambilkira untuk diletakkan dibawah percukaian eksais khusus, dikenakan yuran ultra tinggi. Produk2 kimia dari EU jelas merosakkan alam sekitar dan merbahaya kepada pengguna.

5. Wujudkan syarat dan ketetapan khusus untuk membolehkan produk minyaj sayuran EU untuk dipasarkan di Asia Tenggara. Ini boleh dibuat dengan meletakkan environmental requirement yang sangat ketat, menetapkan kadar pelepasan karbon bagi setiap produk yang mereka hasilkan.

Sebagai contoh tetapkan dalam syarat tersebut setiap kapal yang membawa produk dari EU wajib menggunakan bahan api diesel dengan kadar sulfur oksida dan nitrogen oksida yang rendah. (Bahan api diesel dengan kandungan NOx dan SOx yang rendah adalah lebih mahal dalam pasaran.)

Ini dapat diperkukuh dengan pengisytiharan kawasan perairan Selat Melaka dan Laut China Selatan sebagai kawasan bebas sulfur oksida dan nitrogen oksida sebagaimana pihak EU menetapkan kawasan kelautan mereka dengan syarat sedemikian pada tahun 2010.

6. Wajibkan setiap kapal yang membawa komoditi bahan kimia atau produk minyak sayuran dari EU untuk mengupah kapal pengiring yang ditetapkan pemerintah Malaysia sewaktu transit melalui Selat Melaka. Kapal kapal kargo ini wajib melaporkan ketibaan mereka kepada pihak berkuasa 48jam, 32 jam, 24 jam, 12 jam dan 6 jam sebelum tiba di Selat Melaka lengkap dengan semua maklumat komoditi yang dibawa dan diwajibkan untuk diperiksa oleh pihak berkuasa sebelum dibenarkan untuk transit melalui Selat Melaka. Semua ini akan dikenakan yuran dan perlu dibayar terus kepada pihak pemerintah Malaysia.

Ini akan menekan pengusaha syarikat perkapalan dan seterusnya mengelakkan mereka dari melakukan aktiviti perdagangan dengan EU.

They want war, we give them war.

Sawit War.


Genghis Khan: Pengasas Kepada Empayar Daratan Terbesar Dalam Sejarah

Kata orang, seorang tokoh agung itu biasanya lahir dari kehidupan yang susah dan sukar ketika awal hidupnya. Masa yang susah ini sedang membentuk permata yang sangat berkilau. Salah satu daripadanya, perkenalkan kepada kalian seorang penakluk agung dalam sejarah iaitu Genghis Khan, yang mengasaskan sebuah empayar daratan terbesar di dunia, dan hanya akan diatasi keluasan empayarnya pada ratusan tahun yang kemudiannya oleh British, itu pun dengan kemampuan teknologi moden ketika itu.

Temujin, itulah nama yang disematkan pada tokoh ini. Kisah hidupnya bermula ketika pertengahan abad ke-12 (tarikh lahirnya tidak diketahui kerana tiada catatan yang kukuh dari aMonggol sendiri ketika itu namun kita boleh beranggapan bahawa tarikhnya mungkin 1162 Masihi). Temujin ialah anak kepada seorang ketika ketua daripada salah satu puak daripada lebih tiga puluh puak yang menguasai Mongolia ketika itu. Nama puak Temujin ialah Taichiud. Pada usia 9 tahun sahaja, Temujin dihadapkan dengan realiti kehidupan apabila Yesuigei, ayahnya Temujin diracun oleh musuh daripada puak Tatars.

Dikisahkan ketika khabar tentang ayahnya hinggap di telinganya, dia terus bergegas kembali ke rumahnya hanya mendapati bahawa selepas kematian ayahnya, untuk cepat mengambil alih kuasa ayahnya dan menabalkan dirinya sebagai ketua puak tersebut yang baru. Namun, puak ayahnya sendiri menolak Temujin sebagai ketua dan menghalau keluarganya untuk hidup ditengah-tengah padang pasir sebagai seorang scavengers. Ketika itu, Temujin hilang segala-galanya. Termasuklah Börte, seorang gadis yang dimana dijanjikan untuk menjadi isteri Temujin daripada puak yang berjiran dengan puak Temujin sewaktu dirinya masih lagi bergelar anak kepada ketua puaknya.

Kemudiannya, sejarah menceritakan kepada kita bagaimana Temujin sendiri diculik oleh puaknya sendiri dan dijadikan seperti hamba dalam tawanan. Namun, dengan bantuan seorang pegawal yang menjaganya, Temujin berjaya melarikan diri. Kejayaan Temujin ini telah membina prestij ke atas namanya. Ketika inilah Temujin bersumpah setia dengan Jelme and Bo’orchu yang selepas ini akan menjadi salah seorang daripada jeneral perang hebatnya.

Nasihat daripada ibunya iaitu Höelün sendiri tentunya telah menjadi azimatnya. Kata ibunya kekuatan terletak pada kepentingan kekuatan dalam nombor. Mungkin sebab itu, Temujin menghabiskan usia remajanya untuk mengikat pertalian dan memperbaiki hubungannya dengan bekas-bekas sekutu ayahnya. Ketika berusia 16 tahun, dia akhirnya berjaya berkahwin dengan Börte yang merupakan gadis yang dijanjikan perkahwinan dengannya. Ketika dia berada jauh dari isterinya, dalam misi mempersembahkan hadiah kepada puak-puak yang berjiran dengannya, puak Merkit yang juga pernah menculik ibunya telah menculik Börte, memaksa Genghis Khan melakukan sesuatu.

Namun, dia tidak terlalu emosional dalam mengendalikan hal tersebut. Dia tidak mengejar terus penculik isterinya, sebaliknya dia mengumpulkan dahulu pengikutnya sehingga membentuk pasukan kecil berjumlah 500 orang terdiri daripada sekutu dan pengikutnya dan terus menyerang dan menjarah kem Merkit. Börte berjaya diselamatkan dan puak Merkits dihabiskan olehnya.

Selepas itu adalah sejarah. Temujin menyatukan seluruh Monggolia melalui siri peperangan, penyatuan politik, diplomasi, pembunuhan politik. Ia dilakukan ketika usianya pada angka 40 tahun. Antara kisah penyatuan Monggolia yang terkenal oleh Temujin ialah bagaimana dia berjaya membalas dendam ke atas kematian ayahandanya, memburu habis puak Tartar yang meracuni ayahnya. Dia dikatakan telah memaasak ketua kepada puak Tatar yang membunuh ayahnya di dalam air yang mendidih. Musuh puak ayahnya pula dibunuh satu persatu, sehinggakan dikatakan Temujin membina piramid yang terdiri daripada tulang belulang para musuhnya. Tetapi sudah tentu, bukan semuanya yang dihabiskan nyawa. Penunggang kuda terbaik, pakar senjata dan sebagainya diambil masuk ke dalam pasukannya. Kemuncaknya ketika Temujin menyatukan seluruh Mongol, dia dikatakan mempunyai lebih kurang 100, 000 orang tentera!

Lagipun pasukan yang berjumlah 100, 000 orang itu pun bukan calang-calang pasukan. Ia adalah angkatan berkuda yang sangat berdisipilin dan sangat tersusun dengan hierakri tenteranya tersendiri. Dan angkatan tentera berkuda ini mula menyasarkan penaklukan pertama diluar Mongolia dan yang menjadi mangsanya ialah Dinasti Xia Barat di China. Ketika penaklukan ini, pasukan Monggol menggunakan taktik false retreat (pengunduran palsu). Ketika pasukan Xia mengejar pasukan Monggol yang sedang berundur, mereka akan dibawa menghadap pasukan Mongol yang lain yang akan menghujani mereka dengan anak panah. Selepas tunduknya Dinasti Xia Barat, sasaran Monggol ialah Dinasti Jin yang mempunyai ketumbukan dan kekuatan sebanyak 600, 000 orang tentera. Namun ketika itu, Dinasti Jin sedang sibuk berperang melawan Dinasti Song di selatan.

Strategi awal untuk mengalahkan Jin yang lebih besar ketumbukan tentera itu ialah dengan Temujin mengarahkan untuk menyerang kota-kota kecil Jin sebelum menyerang Zhongdu yang merupakan pusat pemerintahan Dinasti Jin. Daripada situ, Temujin dapat mengumpulkan pakar-pakar teknologi perang cina yang mampu membinakan Temujin mesin perang untuk pengepungan ke atas Zhongdu kelak. Akhirnya, dengan bantuan mesin perang yang mampu melancarkan 45 kilogram batu ke atas tembok-tembok batu kota Zhongdu, akhirnya ibu kota Dinasti Jin itu berjaya ditakluknya.

Selepas itu, Temujin menyasarkan pula untuk menguasai laluan sutera. Satu-satunya halangan untuk dia menguasai laluan sutera ini adalah sebuah empayar Islam iaitu Khwarezmia yang diperintah oleh Sultan Muhammad II. Dalam usaha untuk menguasai laluan sutera ini, Temujin memulakan usaha dengan kaedah diplomasi apabila menghantarkan beberapa hadiah untuk ditukar dengan laluan perdagangan yang bebas cukai. Namun, semuanya berubah apabila salah satu daripada konvoi pedagang Mongol telah diserang dan dibunuh oleh salah seorang daripada gabenor Sultan Muhammad II.

Terbakar dengan apa yang berlaku, maka Temujin mula menyerang empayar Khwarezmia. Tidak kurang dari 200 ribu pasukan Mongol menyerbu wilayah kekuasaan Kerajaan Khwarezmia. Dalam waktu dua tahun, kawasan Asia Tengah dikuasai dan ditaklukkan tentara Mongol. Wilayah-wilayah penting dalam peradaban Islam seperti, Bukhara, Samarkand, dan ibu kota Khwarizmia habis diratakan. Dikatakan lebih sejuta nyawa umat Islam melayang dalam tragedi ini.

Selepas berjaya meratakan Khwarezmia ke dalam taklukannya, dia kembali menyasarkan focus pada Dinasti Xia Barat yang enggan untuk menghantarkan tenteranya membantu kempen Temujin ke dalam wilayah Khawarezmia. Namun ketika kempen mengajarkan Dinasti Xia Barat ini, dikatakan Temujin terjatuh dari kudanya lalu mengakibatkan kecederaan dalaman. Detik 1227 Masihi mengatakan bahawa Genghis Khan akhirnya menghembuskan nafasnya yang terakhir sebelum Dinasti Xia Barat berjaya dilumatkan seperti Khawarezmia. Pewaris kepada Genghis seterusnya iaitu Kublai Khan dan Ogedei yang menyambung legasi Genghis Khan meluaskan empayarnya.

Sumber:

All About History: Book Of Historic Leader (2014) Imagine Publishing Ltd

History. Genghis Khan (Link Website: http://www.history.com/topics/genghis-khan)


Dr Ayman Al-Akiti: Melayu Pertama Lulus Phd Di Universiti Tertua Dunia

Jika ditanya tentang universiti yang masyhur dengan kecemerlangannya, pasti jawapan yang akan meniti di bibir masyarakat awam adalah nama-nama universiti barat antaranya seperti :-University of Oxford, England (1096 Masihi)University of Cambridge, England (1209 Masihi)University of Harvard, Amerika (1636 Masihi)

Namun tahukah anda, jauh sebelum berdirinya universiti-universiti tersebut, umat Islam telah lama mempelopori dan mendirikan institusi-institusi pengajian tinggi. Lebih mengejutkan lagi, universiti-universiti tersebut terletak di benua Afrika yang kini kita anggap sebagai benua mundur.

Universiti milik umat Islam lebih tua kira-kira ratusan tahun dari apa yang dimiliki oleh bangsa Barat. Antara universiti agung terawal umat Islam adalah :-Universiti al-Zaytuna, Tunisia (737 Masihi)Universiti al-Qarawiyyin, Maghribi (859 Masihi)Universiti al-Azhar, Mesir (972 Masihi)

Oleh kerana berlakunya peperangan dan sebagainya, Universiti al-Zaytuna terpaksa ditutup sementara sebelum dibuka semula setelah dimodenkan pada tahun 1956. Oleh itu, hal ini menjadikan prestij dan status universiti tertua di dunia jatuh kepada Universiti al-Qarawiyyin. UNESCO dan Guinness World Records telah mengiktiraf Universiti al-Qarawiyyin sebagai “The oldest existing and continually operating higher educational institution in the world”.

Antara alumni terkenal Universiti al-Qarawiyyin ialah Ibn Khaldun (sejarawan yang menulis kitab al-Muqadimmah), Muhammad al-Idrisi (ahli geografi dan pelukis peta), Ibn Batuttah (ahli pengembara dan sejarawan) Ibnul Arabi (Qadhi Mazhab Maliki-Asyairah asal Sepanyol), Ibn Maimun (Tokoh Falsafah Yahudi), Abdullah al-Ghumari (Tokoh Hadis) dan ramai lagi.

Orang pertama dari Malaysia yang berjaya mendapat PhD di Universiti al-Qarawiyyin ini ialah Dr Ayman al-Akiti. Usah terkeliru dengan nama Dr Afifi al-Akiti iaitu Orang Kaya Kaya Imam Paduka Tuan (Orang Besar Delapan) Negeri Perak yang merupakan penerima PhD dari University of Oxford dan merupakan orang Melayu pertama menjadi pensyarah di University of Oxford yang berprestij itu.

Namun sebenarnya, Dr Afifi al-Akiti (PhD Oxford) itu ialah abang kepada Dr Ayman al-Akiti (PhD Qarawiyyin). Mereka berdua merupakan lepasan pondok yang akhirnya berjaya mencapai tahap pengajian yang tinggi di institusi yang masyhur. Tidak seperti di Malaysia, institusi pondok di Indonesia dipandang tinggi malah mempunyai sijil yang diakui. Pondok di Indonesia memiliki silibus yang holistik, pengurusan yang sistematik dan dipelihara kebajikannya oleh kerajaan.

Selepas UPSR, Dr Ayman berhenti dari sistem pengajian formal (sekolah menengah) di Malaysia pada usia 13 tahun untuk pergi menuntut ilmu agama di pondok-pondok yang terdapat di Jawa Timur, Indonesia atas minat yang begitu mendalam. Beliau mempelajari pelbagai ilmu Islam di pondok-pondok tradisional itu selama 7 tahun. Setelah lulus Sijil Aliyyah Pesantren dari Madrasah Nizamiyyah Pondok Pesantren Raudhatul Ulum di Kediri, beliau dilantik menjadi tenaga pengajar pula disana selama 6 tahun.

Pengalaman selama 13 tahun dalam sistem pengajian pondok ini membuatkan ilmu beliau begitu matang sehingga aktif bergiat dalam Majlis Bahtsul Masail iaitu sebuah forum intelektual atau muzakarah fatwa yang menjawab pelbagai persoalan umat Islam yang dikelola oleh Nahdlatul Ulama iaitu persatuan umat Islam yang paling besar di dunia.

Oleh itu, ini bermaksud Dr Ayman sepertimana abangnya Dr Afifi tidak memiliki sijil formal akademi di Malaysia seperti SPM/STPM/STAM kerana sijil pondok di Indonesia sendiri memiliki akreditasi yang diiktiraf. Dr Ayman al-Akiti menyambung pengajian peringkat Sarjana Muda di Fakulti Syariah di Sekolah Tinggi Agama Islam Negeri Kediri.

Dr Ayman al-Akiti memulakan pengembaraan ilmunya ke Maghribi (Morroco) ketika menyambung pengajiannya pada peringkat Master di Universiti Hassan II di Casablanca dalam bidang Akidah & Agama. Tesis Masternya berjudul Usul al-Adillah al-Aqadiyyah inda Uthman al-Salaliji fi Kitabihi al-Aqidah al-Burhaniyyah.

Seterusnya, beliau melanjutkan pelajaran dalam bidang Akidah & Pemikiran Islam pada peringkat PhD di Universiti al-Qarawiyyin. Ini menjadikan Dr Ayman al-Akiti sebagai orang Malaysia pertama yang memiliki PhD dari universiti tertua dunia. Kesemua peringkat pengajian tersebut, berjaya beliau lulus dengan Kepujian Kelas Pertama.

Universiti al-Qarawiyyin begitu memelihara keaslian sistem pendidikan tradisional (turath) yang disebut sebagai al-Ta’limul Atiq. Hafazan teks asas (matan) serta mengkaji kitab-kitab lama untuk disesuaikan dengan konteks semasa (waqi’) menjadi fokus universiti ini.

Di Maghribi, Dr Ayman al-Akiti aktif mengajar mahasiswa mahasiswi dari Malaysia, Indonesia dan Thailand secara talaqqi dengan mengasaskan sebuah majlis taklim dengan nama Pondok Jawi Maghribi yang bertempat di Sale, Maghribi. Beliau juga aktif membentang kertas kerja dalam seminar-seminar antarabangsa di serata Maghribi, Nusantara dan Eropah.

Jika abangnya, Dr Afifi al-Akiti telah berjaya membuka mata masyarakat barat dengan kajian terhadap pemikiran Imam al-Ghazali di University of Oxford, kini tugas Dr Ayman al-Akiti adalah untuk terus menggali lagi manuskrip-manuskrip lama umat Islam untuk dipersembahkan ke pentas dunia. Manuskrip umat Islam banyak disimpan di pusat-pusat kajian yang terletak di barat.

Oleh itu, Dr Ayman al-Akiti aktif memulakan kajiannya terhadap manuskrip-manuskrip yang masih tersembunyi dalam dunia Islam sendiri dahulu sepanjang kembara ilmunya di Maghribi. Ini kerana Dr Afifi dan Dr Ayman ingin mengembalikan cara pandang alam mengikut kerangka Islam (Islamic Worldview) sepertimana manhaj Imam al-Ghazali sekaligus mampu meranapkan kerapuhan Western Worldview yang berasaskan kaca mata sekular. Cara pandang alam (Worldview) ini amatlah penting kerana ianya adalah asas kepada pembentukan gerak kerja tatacara dunia (World Orde).

Dr Ayman al-Akiti kini menjawat sebagai Assistant Professor di Jabatan Usuluddin dan Perbandingan Agama (Kuliyah of Islamic Revealed Knowledge & Human Sciences) di Universiti Islam Antarabangsa, Gombak. Beliau merupakan Felo Kehormat Institut Kefahaman Islam Malaysia (IKIM) dan merupakan pengerusi Ikatan Ilmuwan Ahli Sunnah Wal Jamaah Malaysia (ISLAMI) cawangan Wilayah Persekutuan.

* Sebarang perbincangan lanjut, jemput follow penulis : https://instagram.com/khairiasyraf_17


Sejarah Banjir Besar Dalam Tamadun China

Dinasti Xia secara tradisinya dianggap sebagai dinasti pertama Cina. Dinasti ini dipercayai telah diasaskan oleh Yu ‘Agung’ menjelang millennia ke-3 SM dan berakhir sehingga pertengahan millennia berikutnya.

Walaupun dinasti ini ada disebutkan di dalam teks-teks purba Cina, penemuan arkeologi bagi membuktikan kewujudannya sangat kurang. Maka, Dinasti Xia secara umum dianggap sebagai satu dinasti mitos. Apapun, penemuan arkeologi terkini telah memperbaharui perbincangan tentang kewujudan dinasti ini.

SEBUTAN PADA CATATAN-CATATAN PURBA

Menurut catatan-catatan sejarah Cina, ketamadunan Cina ditubuhkan oleh Tiga Buah Kedaulatan dan Lima Orang Maharaja. Mereka-mereka ini merupakan pemerintah legenda yang dipercayai telah menanamkan pelbagai pengetahuan dan kemahiran penting kepada masyarakat Cina. Pemerintah-pemerintah ini mendahului kewujudan Dinasti Xia, yang diasaskan oleh Yu ‘Agung’.

Kisah penubuhan Dinasti Xia mungkin boleh dijejak sehingga ke masa pemerintahan Maharaja Yao, iaitu pemerintah kedua terakhir dari Lima Orang Maharaja. Pada masa pemerintahannya, Yao menghadapi masalah untuk mengawal bencana banjir di Sungai Kuning. Masalah ini merupakan hal yang sangat serius memandangkan ia memberi kesan yang buruk kepada sektor agrikultur dan mengancam nyawa para penduduk.

Makanya, maharaja mengambil keputusan untuk melantik seorang lelaki bernama Gun untuk menangani permasalahan ini. Selama sembilan tahun, Gun berusaha untuk menghentikan banjir itu namun gagal. Akhirnya, Gun membina sejumlah tambak pencegah bah dengan harapan ia akan mampu menahan gulungan ombak banjir. Namun, tindakan ini juga menemui kegagalan dan maharaja baru, Shun tidak bersenang hati dengan keadaan itu.

KEJAYAAN YU

Dalam beberapa versi hikayat ini, Gun dikisahkan membvnuh diri sambil versi lain pula memperlihatkan beliau dipenjarakan oleh maharaja, atau memencilkan diri di kawasan pergunungan. Walau apa sekalipun keadaannya, anaknya yang bernama Yu dilantik untuk menyambung kerja bapanya.

Yu dengan pantas menyedari bahawa bapanya itu terlalu memandang tinggi pada kebolehan dirinya sendiri. Akibatnya, beliau cuba menyelesaikan permasalahan ini sendirian tanpa meminta sebarang bantuan dari pihak lain. Tambahan lagi, Yu turut menyedari bahawa kaedah yang digunakan oleh bapanya itu berlawanan sifat dengan banjir bah dan bukannya cuba meneutralkan sifat semula jadi air bah itu. Misalnya, tambak-tambak yang dibina itu ditempatkan di lokasi yang bertentangan dengan aliran banjir sekaligus hanya berfungsi seperti sebuah benteng.

Dengan menyedari beberapa buah pengajaran itu, Yu mengambil keputusan untuk meminta bantuan daripada beberapa buah puak berhampiran agar membina sejumlah terusan. Hal ini dapat mengalirkan banjir itu dari kawasan tanah landai dan kembali ke laut. Projek ini memakan masa selama 13 tahun untuk disiapkan.

Pun begitu, hasil yang diraih sangat memuaskan sekaligus maharaja bersenang hati dengan Yu lalu melantiknya sebagai komander p3rang. Yu kemudian dihantar dalam sebuah kempen ketenteraan bagi memerangi sebuah puak gasar yang dikenali sebagai Sanmio. Kejayaan Yu dalam menewaskan musuhnya ini menambahkan lagi kekaguman maharaja. Baginda kemudiannya memberikan ganjaran kepada Yu dengan menamakannya sebagai pewaris takhta.

YU MENAIKI TAKHTA

Kenaikan takhta Yu menandakan permulaan bagi Dinasti Xia. Yu memerintah selama 45 tahun dan sebelum beliau mangkat, Yu sempat menamakan puteranya yang bernama Qi sebagai pewaris. Pada awalnya, Yu berhasrat untuk melantik salah seorang menterinya sebagai pengganti maharaja memandangkan menteri tersebut merupakan orang yang paling layak menyandang jawatan itu. Namun, ramai rakyatnya menginginkan agar Qi menjadi pewaris maharaja dan Yu terpaksa akur dengan permintaan tersebut.

Dengan demikian, tindakan Yu yang menamakan Qi sebagai pewarisnya itu menjadi permulaan kepada polisi pewarisan takhta secara turun-temurun di Cina.  Keturunan-keturunan Yu memerintah Cina sehingga tahun 1600SM. Maharaja terakhir dari dinasti ini ialah Jie yang dikenali sebagai seorang pemerintah yang zalim. Akibatnya, beliau kehilangan Mandat Tuhan dan digulingkan oleh Tang, si pengasas Dinasti Shang.

KALAU TIADA ANGIN MASAKAN POKOK BERGOYANG

Kekurangan bukti arkeologi untuk mengesahkan kewujudan Dinasti Xia telah mendorong ramai orang untuk mempercayai bahawa Dinasti Xia ini tidak wujud dan hanya sekadar sebuah mitos. Namun, penemuan-penemuan arkeologi terkini mengisyaratkan bahawa berkemungkinan terdapat kebenaran di sebalik legenda Yu ini.

Pada tahun 2016, dilaporkan bahawa banjir besar yang disebutkan di dalam sumber-sumber purba itu sememangnya benar-benar pernah berlaku. Dakwaan ini berdasarkan kajian yang dilakukan oleh sekumpulan ahli geologi di sekitar Sungai Kuning, Wilayah Qinghai. Menerusi kajian ini, diyakini bahawa sebuah kejadian banjir besar pernah berlaku sekitar tahun 1920SM.

Penemuan-penemuan tersebut mengisyaratkan bahawa legenda Maharaja Yu mungkin memiliki asas-asas yang benar. Malah, ia turut menghadirkan kemungkinan bahawa Dinasti Xia diasaskan sedikit lewat berbanding tarikh yang dicadangkan oleh sejarahwan selama ini.

TERJEMAHAN:

DHWTY. (18 Mei 2017). No Smoke Without Fire: The Existence of Xia Dynasty and the Great Flood Legend. Ancient Origins. https://www.ancient-origins.net/myths-legends/no-smoke-without-fire-existence-xia-dynasty-and-great-flood-legend-008089


Sejarah Kurma Yang Mungkin Anda Tidak Tahu

Keenakan buah kurma dari Timur Tengah seringkali diselitkan dengan bisikan mencairkan di lidah. Kelazatannya dikatakan tiada tandingan dalam kalangan kategori Safia, Wasem, Safina dan sebagainya.

Dalam bahasa Arab, buah kurma dikenali sebagai tamar yang tumbuh daripada sebuah pohon setinggi 21-23 meter.

Dan sudah ribuan tahun kurma menjadi makanan ruji bagi masyarakat-masyarakat dari Timur Tengah ke Lembah Indus. Bukti fosil meninggalkan jejak evolusi bahawa kurma telah mula tumbuh sejak 50 juta tahun dahulu selepas zaman dinosor (Russo, 2007).

Terdapat juga bukti arkeologi yang mengesahkan penanaman kurma sekitar 7,000 S.M.. .

Kurma sebenarnya mempunyai perkaitan menarik dalam budaya Barat atas perhubungan kebudayaan bersama Rom dan Ibrani (Yahudi).

Kaum Ibrani telah biasa menggunakan kurma untuk dijadikan alk0hol sepertimana pernah diamalkan di Mesir Purba. Minuman ini akan disajikan bersama cuka, kek dan roti.

Rom pula menggunakan pelepah kurma dalam apa-apa jua majlis untuk menyambut kemenangan.

Pohon kurma ialah pokok yang sangat popular dalam taman-taman Rom, walaupun tidak mampu berbuah di Itali (Farrar, 1998).

Baka Yang Sesuai

Walaupun terdapat ratusan jenis kurma, hanya dua sahaja yang biasanya ditanam di Amerika Syarikat. Deglet Nour ialah kurma dinamakan pada dasar keindahannya.

Biasanya disebut ratu kpada segala kurma, baka Algeria ini mempunyai permukaan lembut dan warna agak jelas. Rasanya mirip madu, satu ciri yang tidak didapati dalam baka-baka lain.

Imperialisme dan kolonialisme telah memperkenalkan deglet nour kepada penjelajah-penjelajah Perancis.

Félix Falck dan Jean-Henri Fabre pernah menulis tentangnya dalam buku mereka. Pierre Munier pula menulis pada abad ke-12.

Mengambil kira faktor sejarah dan kenikmatannya, Kementerian Pertanian Algeria mengambil langkah untuk melabelkan Deglet Nour kepada “Kurma Algeria”.

Politik Kurma

Tetapi Deglet Nour sekarang ini sedang terancam di bumi Tunisia disebabkan kenaikan suhu, sekaligus merisaukan petani-petani tempatan (Johnstone, 2020). Namun ia subur di Amerika Syarikat bersama baka Majhūl.

Antara baka sangat popular, majhūl atau medjool, medoul dan majhool ialah jenis besar dan manis daripada Morocco.

Tetapi ia biasa ditanam di Iran, Arab Saudi, Jordan, Palestin dan Israel. Baka ini boleh didapati dengan harga berpatutan, oleh kerana kemudahan untuk mengeluarkannya.

Teknologi air kumbahan yang serba canggih membolehkan Israel menguasai pasaran medjoul, dimana 60% daripada pengeluaran global berpusat daripada lembah-lembahnya termasuk Moshav Naama menerusi organisasi kerjasama iaitu Hadiklaim (Ackerman, 2013).

Walaupun mendominasi pasaran, kurma Israel menghadapi kesukaran untuk menembusi pengguna utamanya iaitu umat Islam.

Dan pengharaman di peringkat global ini ialah fitrah dialami Israel sebelum penubuhannya. Sekitar 1930-an, seorang peneroka bernama Ben-Zion Israeli melihat peluang perniagaan dalam bidang kurma.

Beliau menyeludup secara haram banyak baka kurma dari Iraq, Parsi dan Mesir (yang tidak membenarkan pengeksportan).

Baka-baka seludup ini ditanam di lembah-lembah Israel menggunakan kaedah keratan. Projek-projek penanaman tersebut berkembang sehingga hari ini di atas tanah-tanah rampasan daripada Tebing Barat (Hatuqa, 2013).

Tidak cukup mengambil tanah Palestin, Israel turut menggunakan buruh paksa tempatan untuk bekerja dengan gaji rendah dengan risiko tangga dan suhu panas. Tiada jaminan kesihatan pun diberikan, andainya pitam dan jatuh.

Atas perbuatan sebegini, Israel berdepan kesukaran besar untuk diterima oleh seluruh Timur Tengah.

Malah gerakan-gerakan Islam di Amerika Syarikat pun menyuarakan bantahan dan pemboikotan atas dasar hak asasi manusia, satu perkara yang tidak dapat dibidas sesiapa (Herzallah & Khaill, 2020).

RUJUKAN:

Ackerman, G. (2013, November 21). Medjool dates from Israel wastewater proving favorite of foodies. Bloomberg. Retrieved from https://www.bloomberg.com/news/articles/2013-11-20/medjool-dates-from-israel-wastewater-proving-favorite-of-foodies

Farrar, L. (1998). Ancient Rome Gardens. Pp. 141.

Hatuqa, D. (n.d.). EU trade sustains Israeli settlements in West Bank. Al Monitor. Retrieved from https://www.al-monitor.com/pulse/iw/originals/2013/01/eu-trade-israeli-settlements.html

Herzallah, T., & Khaill, T. (2020, April 24). Boycotting Israeli dates is working and we need to keep going. Al-Jazeera. Retrieved from https://www.aljazeera.com/indepth/opinion/boycotting-israeli-dates-working-200423103555231.html

Johnstone, H. (2020, Januari 14). ‘The dates are drying’: profits shrivel for farmers as the heat rises in Tunisia. The Guardian. Retrieved from https://www.theguardian.com/global-development/2020/jan/14/the-dates-are-drying-profits-shrivel-for-farmers-as-the-heat-rises-in-tunisia

Russo, S. (2007, Oktober 17). Medjool: A Date to Remember. NPR. Retrieved from https://www.npr.org/templates/story/story.php?storyId=15282847


Kisah Bomoh Singapura Yang Kaut RM216k Dengan Baca Mentera Sahaja

Bomoh dan Asia Tenggara memang tidak dapat dipisahkan kerana telah wujud semenjak kita menganut fahaman animisme lagi. Kehadiran cahaya Islam di Asia Tenggara terutamanya kepulauan Melayu telah membuatkan pembomohan ini semakin berkurangan. Namun bomoh tetapi juga wujud pada hari ini tetapi dalam bilangan yang agak kecil.

Antaranya adalah bomoh kelapa dari Malaysia dan bomoh hujan daripada Indonesia. Kenapa jumlah bomoh makin berkurang? Mungkin masyarakat hari ini sudah tidak percaya dengan kemampuan bomoh. Ditambah lagi ilmu hitam boleh dianggap sudah ketinggalan zaman dan kerjaya bomoh ini tidak memberikan hasil yang lumayan.

Bayangkan sajalah, biasanya bomoh akan meminta pulut kuning, ayam panggang dan telur sahaja sebagai pengeras. Kalau ada bayaran pun, tak banyak dan dah lah tak ada gaji minimum. Memang ramai tak nak jadikan perbomohan sebagai pekerjaan utama. Walau bagaimanapun, jangan terkejut kerana di Singapore terdapat seorang wanita yang berjaya menjana RM216k dengan hanya jadi bomoh sahaja.

Macam mana dia boleh dapat duit sebanyak itu dan apa khidmat yang ditawarkan?

Bomoh yang bernama Bambi Leong itu menawarkan khidmat membaca pelbagai jenis mantera, membuat anak patung mistik, menilik nasib dan mengurut. Dengan hanya menawarkan khidmat sedemikian rupa, Bambi Leong terus menjadi kaya. Antara khidmat yang paling banyak dilakukan oleh Bambi Leong adalah membaca pelbagai jenis mantera seperti mantera cinta

Hampir setiap hari, ramai orang pergi ke rumah Bambi Leong semata-mata mahu dia membacakan mantera cinta. Menurut Bambi Leong, mantera cinta itu mampu menyatukan kembali dua hati yang telah terpisah. Bukan itu sahaja, siapa yang selalu kena reject dengan crush, anda boleh cari Bambi Leong di Singapura.

Setakat membaca mantera cinta sahaja, Bambi Leong telah menjana sebanyak $30,000 dalam masa sebulan. Biarpun begitu, Bambi Leong sebenarnya tertanya kenapa ramai yang mahukan khidmat membaca mantera cinta? Benda boleh cari yang baru tapi masih lagi nak jilat bekas ludah sendiri.

Selain itu, Bambi Leong juga ada tawarkan khidmat menguatkan adik. Jangan terkejut kerana yang nak kuatkan adik itu adalah pelanggan dari Eropah. Pelanggan itu sanggup mengeluarkan AS$350 sebagai bayaran pendahuluan untuk Bambi Leong beri kekuatan kepada adik seperti gajah. Jika berjaya pelanggan itu akan membayar wang dengan lebih banyak lagi.

Jadi bomoh di Singapore ini hanya terhad untuk khidmat-khidmat berkaitan cinta sahajakah?

Jawapannya tidak kerana terdapat individu yang menceburkan diri dalam aktiviti perbomohan untuk melawan kuasa patriarki. Menurut bomoh itu, mereka sebenarnya ingin membantu wanita supaya mendapat hak yang saksama. Bermakna wanita tidak akan ditindas oleh lelaki atas nama ketua keluarga.

Sebagai contoh, kes isteri didera oleh suami memang acap kali kita dengar. Masalah wanita adalah terlalu bersabar dengan sikap suami. Jadi bomoh ini hadir untuk tawarkan penyelesaian agar rumah tangga menjadi lebih harmoni. Ditambah pula kejadian gangguan seksual semakin membarah dalam masyarakat dan segala penyelesaian yang diberikan hanya dipandang sepi. Bagi mengisi kelompongan tersebut, ada bomoh tawarkan khidmat yang mampu memberikan perlindungan kepada wanita.

Kesimpulannya, kerjaya bomoh ini memang mampu berikan wang yang banyak dan dapat membantu orang pulak tu. Tapi anda harus ingat, berkolaborasi dengan ilmu hitam hanya akan membinasakan anda di masa hadapan. Ingat setan ni memang jenis manis mulut tapi pada akhirnya ibu jari kaki kita juga dia ngap tanpa pedoman.

Kepada anda yang seringkali direject, jangan sesekali jumpa bomoh sebab banyak lagi cara lain boleh dicuba.

RUJUKAN:

Cheung, R. (2021, Mac 19). Black magic doesn’t mean bad magic: She earns $30k a month from casting spells. Asia One. Dipetik daripada https://www.asiaone.com/lifestyle/black-magic-agatha-harkness-wandavision-witch-earns-30k-month-casting-spells

Kang, H. (2021, Oktober 28). In Singapore, some women are reclaiming witchcraft and turning it into a feminist practice. L’Officiel. Dipetik daripada https://www.lofficielsingapore.com/culture/witchcraft-singapore-feminism


Budaya 8,200 Tahun Yang Membuat Rantai Guna Tulang Manusia

Pada zaman prasejarah, antara bahan yang selalunya digunakan untuk membuat barang perhiasan ketika itu ialah tulang dan gigi haiwan. Tetapi tiada siapa menjangkakan tulang manusia sebagai salah satu bahan untuk menghasilkannya. Tetapi itulah yang didedahkan sekumpulan saintis dari Rusia dan Finland baru-baru ini.

Kesimpulan ini dibuat selepas mengkaji kawasan perkuburan lama yang berusia kira-kira 8,200 tahun di Pulau Yuzhniy Oleniy Ostrov, Tasik Onega, barat laut Rusia. Selain menemui rangka-rangka manusia, pengkaji-pengkaji arkeologi turut menemui pelbagai artifak termasuk barang perhiasan yang diperbuat daripada tulang dan gigi haiwan.

Kebanyakan loket yang ditemui dihias dengan pelbagai imej haiwan yang wujud ketika itu seperti elk Eurasia, beruang perang dan beaver. Dengan haiwan-haiwan ini banyak ditemui sekitar Tasik Onega untuk tempoh berkenaan, logiklah jika tulang dan gigi haiwan-haiwan ini diambil sebagai bahan untuk barang perhiasan.

Tetapi ada satu perkara yang membuatkan pengkaji arkeologi menggaru kepala. Sesetengah tulang dan gigi pada barang perhiasan ini tidak menyamai rekod tulang dan gigi haiwan yang ada ketika itu. Justeru, sesetengah saintis berpandangan ini berkemungkinan milik haiwan yang masih belum diketahui oleh dunia saintifik. Dengan membuat kesimpulan begitu, mereka menyangka kisah barang perhiasan tulang dan gigi ini sudah berakhir.

Tetapi dengan perubahan zaman, teknologi yang digunakan turut berubah dan semakin canggih bersesuaian dengan keperluan manusia hari ini. Ini termasuk menambahbaik pengenalan artifak tulang dan gigi yang disimpan di muzium-muzium di seluruh dunia. Atas sebab itu, sekumpulan pengkaji dari Universiti Helsinki memutuskan untuk menghantar beberapa sampel tulang dan gigi yang diambil dari kawasan perkuburan Pulau Yuzhniy Oleniy Ostrov ke sebuah makmal di Britain untuk analisis.

Dan hasilnya amat mengejutkan. Daripada 37 sampel tulang dan gigi yang dihantar ke makmal, 12 daripadanya merupakan tulang manusia! Atau lebih tepat, serpihan tulang daripada tulang femur (nama lain untuk tulang peha). Semua sampel tulang dan gigi yang diambil daripada artifak loket ini diambil daripada tiga buah kubur – dua kubur lelaki dewasa dengan satu lagi kubur menempatkan rangka lelaki dewasa bersama rangka seorang kanak-kanak.

Ini bukan kali pertama tulang dan gigi manusia digunakan sebagai bahan membuat objek. Pengkaji arkeologi menemui artifak-artifak rantai gigi manusia yang dikatakan wujud sejak 6,000 SM di tapak arkeologi Vedbaek Henriksholm Bøgebakken, Denmark. Pada 2020, kepala panah yang diperbuat daripada tulang manusia ditemui di Belanda.

Jadi, apa teori yang mendorong manusia zaman Neolitik (zaman penduduk yang menghuni Pulau Yuzhniy Oleniy Ostrov) melakukan perkara sedemikian? Ada yang percaya kerja menghasilkan barang perhiasan tulang dan gigi manusia hanya boleh dilakukan oleh individu tertentu sahaja. Ini menunjukkan statusnya sebagai figura penting dalam masyarakat ketika itu.

Ada juga yang berpandangan manusia pada ketika itu bebas menggunakan apa saja bahan yang ada untuk menghasilkan barang perhiasan mereka termasuk tulang dan gigi manusia. Tidak mustahil tulang dan gigi ini diambil daripada mayat-mayat orang tersayang di mana jika ia ditukar dalam bentuk barang perhiasan, si pembuatnya merasakan mereka masih ada di sisinya.

Namun begitu, ada satu lagi teori yang jauh menakutkan yang patut dipertimbang: kanibalisme. Bukan satu rahsia aktiviti kanibalisme berlaku di sesetengah kawasan dunia pada Zaman Batu dan Neolitik. Ada berpendapat kanibalisme dilakukan kononnya kerana daging manusia jauh lebih berkhasiat daripada daging haiwan atau didorong oleh faktor sosial.

Bohonglah kalau pengkaji-pengkaji arkeologi tidak mempertimbang kemungkinan ini. Tetapi agak sukar untuk membuktikan dakwaan ini kerana permukaan tulang dan gigi pada artifak-artifak loket yang ditemui terlalu haus. Isu ini mengakibatkan sebarang bukti tulang dan gigi ini yang dipotong hilang sepenuhnya.

Tanpa sebarang rekod bertulis yang wujud ketika itu, saintis hanya mampu berspekulasi sebab rantai loket tulang ini dihasilkan. Selain itu, sebarang cubaan untuk mengambil sampel DNA daripada loket tulang dan gigi turut ditolak atas alasan ia akan memusnahkan majoriti tulang dan gigi yang membentuk loket-loket ini.

Untuk mengetahui lebih lanjut tentang asal-usul manusia, ayuh beli buku GENESIS II yang sudah tiba di Shopee – https://shopee.com.my/Genesis-II-Sapien-Neo-Manusia-(Zamir-Mohyedin)-i.238336777.21215814073

RUJUKAN

Falde, N. (2022, 7 Julai). Finnish Study Reveals Human Bones Were Used to Make Jewelry in 6,000 BC. Ancient-Origins.

Pappas, S. (2022, 11 Julai). 8,200-year-old burials in Russia contain pendants crafted from human bone. Live Science.


Srivijaya Bukan Empayar Tamil, Tetapi EMPAYAR MELAYU

Geng Chola dok attack TikTok (http://bit.ly/3ooqk8F) kami beramai-ramai kerana mereka tak puas hati kami berkeras mengatakan bahawa SRIVIJAYA ialah sebuah EMPAYAR MELAYU, takde kaitan dengan TAMIL!

Orang Tamil bukan takde tamadun agung yang mereka bina. Chola, Pandya, Chera, ni semua kerajaan-kerajaan agung, sampai deme ada era tiga kerajaan yang dirakam masyur dalam sastera Sanggam mereka.

Tapi segelintir mereka seboleh-boleh nak claim yang Srivijaya sebagai sebuah kerajaan tinggalan Tamil, padahal ini ialah kerajaan Melayu, Jadi, biar aku senaraikan hujah-hujah aku kenapa Srivijaya itu sendiri merupakan sebuah kerajaan Melayu.

Sebelum kita sambung berhujah beli, apa kata korang beli ramai-ramai buku kami, EMPAYAR MELAYU SRIVIJAYA. Dalam ni kita belajar pasal sejarah nenek moyang kita agar takde yang kerja nak claim tamadun bangsa kita. Beli di: http://bit.ly/3B7SY5u

Semua prasasti-prasasti ditulis dalam Bahasa Melayu Kuno. Ini dapat dilihat pada Prasasti-Prasati seperti Kedukan Bukit, Talang Tuwo, dan Telaga Batu, semuanya ditulis dalam Bahasa Melayu Kuno.

Bahasa Melayu Kuno adalah campuran kosa kata Austronesia bersama dengan Sanskrit. Kalau anda rujuk batu-batu bersurat yang ditulis oleh Srivijaya, anda akan jumpa kosa-kosa kata Bahasa Melayu.

Contohnya dalam Prasasti Kedukan Bukit, saya letakkan contoh inskripsi…

“svasti śrī śaka varṣātīta 605 ekādaśī śukla-
pakṣa vulan vaiśākha ḍapunta hiyaṃ nāyik di
sāmvau maṅalap siddhayātra di saptamī śuklapakṣa
vulan jyeṣṭha ḍapunta hiyaṃ marlapas dari mināṅa
tāmvan mamāva yaṃ vala dua lakṣa daṅan kośa
dua ratus cāra di sāmvau daṅan jālan sarivu
tlu ratus sapulu dua vañakña dātaṃ di mukha upaṃ
sukhacitta di pañcamī śuklapakṣa vulan āsāḍha
laghu mudita dātaṃ marvuat vanua …
śrīvijaya jaya siddhayātra subhikṣa nityakāla”

Terjemahan:

“Svasti! Pada 11 hari bulan setengah Vaiśākha tahun 605 Śaka Dapunta Hiyang menaiki sampan untuk mendapat siddhayātra. Pada hari ke-7 iaitu 15 hari bulan setengah Jyeṣṭha, Dapunta Hiyang berlepas dari Mināṅa membawa 20000 orang bala tentera dengan bekal-bekalan sebanyak 200 peti di sampan diiringi 1312 orang yang berjalan kaki banyaknya datang ke hulu Upang dengan sukacitanya. Pada 15 hari bulan separuh Āsāḍha dengan senang dan gembiranya datang membuat benua … Śrīvijaya jaya siddhayātra subhikṣa nityakāla!”

Daripada perkataan ni, anda akan jumpa perkataan seperti vulan (bulan), nayik (naik), marlapas (berlepas) dari, di, vanua (benua), dua, ratus, jalan, danan (dengan), sarivu (seribu) dan banyak lagi kosa-kosa kata Bahasa Melayu Kuno.

Nak faham Bahasa Melayu Kuno, sifatnya adalah penggunaan awalan di- dalam Bahasa Melayu Moden sama dengan awalan ni- dalam Bahasa Melayu Kuno. Awalan diper- dalam Bahasa Melayu Moden akan jadi nipar- dalam Bahasa Melayu Kuno.

Dalam prasasti di atas, dan prasasti Srivijaya dalam Bahasa Melayu Kuno yang lain, kalian akan jumpa kosa kata seperti niparvuat (diperbuat), nivunuh (dibunuh), nimakan (dimakan).

Lepas tu ada peraturan seperti awalan ber- dalam Bahasa Melayu moden sama dengan awalan mar- dalam Bahasa Melayu Kuno. Sebab tu dalam Prasasti Kedukan Bukit, berlepas dieja sebagai marlapas.

Dan anda juga akan jumpa peraturan seperti b dan akan dieja dengan konsonan v dan w. Bulan akan jadi wulan. Seribu akan jadi sarivu dan banyak lagi. Semua yang saya tampilkan di atas boleh ditemui pada prasasti-prasasti Bahasa Melayu Kuno orang Melayu.

Kalau Srivijaya ni kerajaan orang Tamil, kenapa semua prasasti-prasasti dalam Bahasa Melayu Kuno?

Ya, memang nama Srivijaya dan kebanyakan nama Maharaja Srivijaya ni berbaur Sanskrit. Perlu diketahui bahawa ketika itu, orang Melayu mengganut agama Buddha, jadi tak hairan kalau nama mereka berbaur Sanskrit.

Hari ni orang Melayu mengganut agama Islam, nama kami berbaur Arab, tetapi tidaklah iya bermaksud bahawa kami jadi Arab kan? Negeri kami semua ada Darul. Pahang Darul Makmur, Selangor Darul Ehsan, Johor Darul Takzim. Ini semua bahasa Arab. Tapi tak menjadikan negeri Arab kan?

Walaupun sedemikian, tetap ciri-ciri tempatan dan pribumi pada nama Maharaja yang membuatkan ia jadi bukti kukuh dibina oleh orang Tempatan. Maharaja pertama Srivijaya ialah Dapunta Hyang Sri Jayanasa.

‘Dapunta’ adalah gelaran khas raja-raja Melayu Kuno, sebagaimana ‘Bentara’ adalah gelaran yang sinonim dengan raja-raja Jawa. Salah satu raja yang terkenal memakainya adalah maharaja Srivijaya yang memahat kejayaannya dalam Prasasti Kedukan Bukit, Dapunta Sri Jayanasa.

Hyang pula kata dalam Bahasa Melayu yang sama tahap seperti Tuhan dan Dewa. Hyang ialah entiti setahap roh ghaib yang mempunyai kuasa ghaib dalam mitologi Nusantara. Sang Hyang Widhi ialah entiti yang disembah dalam agama Hindu Bali.

Dalam bahasa Melayu, kita juga akan gunakan perkataan Sembahyang merujuk kepada Solat. Ianya adalah gabungan perkataan Sembah + Hyang yang bermaksud Sembah TUHAN.

Sebab tu dalam mitologi Melayu, puteri cantik-cantik, makhluk aneh, semua datang dari tempat yang dinamakan sebagai Kayangan atau Ke-Hyang-an, yang sebenarnya manifestasi tempat tinggal para Hyang.

Nama Dapunta Hyang yang wujud pada Prasasti Kedukan Bukit ini jelas memberi maksud nama tempatan, sebab tak wujud lagi mana-mana raja dalam sejarah India yang menggunakan gelaran atau nama Dapunta dan Hyang.

Rekod lain selain Dapunta Hyang Sri Jayanasa melibatkan penggunaan perkataan Dapunta dapat ditemui dalam Prasasti Sojomerto, Jawa Tengah yang dipahat dalam BAHASA MELAYU KUNO.

Inskripsi dibawah:

“dapûnta selendra namah santanû
namânda bâpanda bhadravati
namanda ayanda sampûla
namanda vininda selendra namah
mamâgappâsar lempewângih…”

Maksudnya:

“yang mulia Dapunta Selendra
Santanu adalah nama bapaknya, Bhadrawati adalah nama ibunya, Sampula adalah nama bininya dari yang mulia Selendra.”

Jadi, kalau anda tak mampu nak bawakan nama Dapunta dan Hyang pada gelar raja India, maka Srivijaya ialah kerajaan pribumi tempatan, dan orang Melayu. Setakat ni di Alam Melayu sahaja terdapat bukti kewujudan Hyang, Dapunta.

Paling power pun Chola pernah buat ialah bawah Rajendra Chola pada tahun 1025 Masihi apabila menjarah Srivijaya sebab tak puas hati dengan dasar perdagangan Srivijaya.

Jarah jer tau, bukan takluk atau tawan sebab Srivijaya masih bertahan, paling kurang sehingga 1275 Masihi, ratusan tahun lepas Chola serang.

Masa Dapunta Hyang Sri Jayanasa pahat batu bersurat Kedukan Bukit pada tahun 682 Masihi, masa ni, Chola berada difasa Interregnum tau. Masa ni kerajaan Pandya and Pallava yang menguasai Selatan India, dan Chola diketahui diserang dan ditakluk oleh kerajaan Kalabhra.

Jadi, tak mungkin Chola yang asaskan Srivijaya sedangkan rekod pada zaman ni sampailah ke abad ke-8 Masihi pun takde sape tahu apa jadi waktu ni.

Pada tahun 848, Vijayalaya Chola berjaya bangkit semula dari abu kejatuhan dan asaskan zaman Medieval Chola, mengambil kesempatan ketika Pandya dan Pallava yang ketika itu saling berperang. Rajendra Chola pula hanya menyerang Srivijaya pada tahun 1025 Masihi.

Jadi, cukup sejarah Chola untuk kalian tahu, betapa tak mungkin Chola yang asaskan Srivijaya kerana ketika sejarah tak menemui rekod mendalam mengenai Chola, Maharaja Srivijaya tengah pimpin 20, 000 tentera dari Minanga, meluaskan kuasa seperti mana dalam Prasasti Kedukan Bukit.

Banyak buku kami menanti bacaan anda. Kami menyediakan pelbagai jenis dan genre buku yang kini boleh dibeli di Shopee: https://shopee.com.my/thepatriotsasia


Rahsia Kebangkitan Tamadun Islam Menjadi Agung

Apa kunci kebangkitan umat Islam dahulu menempah keagungan dalam peradaban mereka? Apa rahsia disebalik lahirnya insan sehebat Al-Ghazali, Ibn Sina, Ibn Rushd, Ibn Nafis, Al-Khwarizmi, dan beberapa nama lagi yang timbul ketika zaman Abbasiyah yang dikenali sebagai “Zaman Keemasan Islam” oleh para sejarawan? Apakah rahsia kepada era yang membuatkan kita umat Islam terkenang-kenang keagungan silam ini, meromantismekannya pada setiap masa seperti forum akademik, sembang kedai kopi, buku dan juga dokumentari-dokumentari kita?

Apakah ketika itu
Khalifah Harun Ar-Rashid tiba-tiba menyuruh seluruh rakyat di bawah empayarnya
mempelajari Bahasa Yunani kerana betapa ilmu di dalam Bahasa Yunani? Apakah
Khalifah Umar Abdul Aziz mengeluarkan titah bahawa nak maju seperti bangsa Rom
dan Parsi, maka harus mahir dalam bahasa Latin dan Parsi? Saya ada berita buruk
anda. Malangnya ia tidak berlaku.

Kejayaan mereka yang
kita banggakan, sehinggakan memberi nyawa kepada Tamadun Eropah yang dilanda
kejatuhan dan kegelapan bermula dengan gerakan terjemahan besar-besaran, seawal
era Umaiyyah lagi. Antara proses terjemahan dari Bahasa Yunani ke dalam Bahasa
Arab terawal adalah dimulakan oleh Khalid ibn Yazid, anak kepada khalifah kedua
iaitu Khalifah Yazid.

Dan selepas itu,
Umaiyyah menyaksikan betapa proses penterjemahan ke dalam Bahasa Arab pun
bermula dengan pesat. Tentunya, bercakap mengenai Umaiyyah, kita tak boleh
terlepas daripada berbicara mengenai Khalifah Umar Abdul Aziz. Baginda
mengalakkan dan memberi sokongan kepada proses penterjemahan. Setiap
penterjemah diberikan hadiah yang lumayan untuk setiap karya yang diterjemakan
oleh mereka.

Sebenarnya pada zaman Khalifah Muawiyah sendiri proses terjemahan ini berlakunya. Sahabat nabi ini sudah mula mengumpulkan karya-karya ilmu ketika menjadi gabenor di Damsyik. Pada ketika itu, Muawiyah mengarahkan karya tersebut diterjemahkan dan ditempatkan dalam perpustakaan  yang digelar sebagai Baitul Hikmah (berbeza dengan Baitul Hikmah ketika era Abbasiyah).

Contoh yang paling diingati pada zaman Umaiyyah ini ialah pada zaman Khalifah Malik bin Marwan.  Betapa pada zamannya, proses penterjemahan karya-karya seperti perubatan dan astrologi dari Yunani mula mengambil alih. Bahkan pada zaman ini juga, kita menyaksikan penterjemahan lagu daripada Byzantine dan juga Parsi, sehinggakan ia mempengaruhi bentuk puisi orang Arab. Karya-karya falsafah terutama daripada Aristotle.

Apabila bercakap berkenaan dengan proses penterjemahan ini, nama seperti Hunayn bin Ishaq mestilah disebut kerana pada zaman Abbasiyah, beliau didabik sebagai penterjemah terbaik. Fasih dalam Bahasa Arab, Suryani, Parsi dan Yunani sangat membantu beliau menterjemahkan karya daripada Aristotle, Plato, Galen dan Hippocrates. Pada penghujung hayatnya, Hunayn telah menterjemahkan 95 karya daripada Galen, 14 karya daripada Hippocrates, 3 buah karya Aristotle dan sebuah karya Plato.

Pada era Abbasiyah
juga, Khalifah seperti Al-Mansur bertanggungjawab memindahkan pusat pemerintahan
daripada Damsyik ke Baghdad. Ketika sampai ke tanah Parsi ini, mereka bertemu
dengan segala isi perpustakaan agung tinggalan Dinasti Sasanid iaitu Akademi Gundishapur
yang diasaskan Raja Shapur I suatu masa dahulu. Akademi ini merangkumi
hospital, perpustakaan gergasi dan juga pusat pembelajaran untuk institut
pengajian tertinggi.

Antara khazanah
akademi ini mereka menyimpan rekod-rekod dari tamadun India yang merangkumi
perubatan, matematik, dan falsafah India. Khalifah Al-Mansur tidak mengarahkan
akademi ini dihancurkan, bahkan menyuruh segala isi ilmunya diterjemahkan ke
dalam Bahasa Arab. Mujurlah ketika itu, Al-Mansur tidak memaksa seluruh umat
Islam mempelajari sains dan matematik dalam Bahasa Parsi semata-mata untuk memahami
isi ilmu.

Proses penterjemahan
ketika era Abbasiyah ini pastinya memuncak kerana pembawaan teknologi pembuatan
kertas dari China selepas umat Islam menang dalam Pertempuran Sungai Tallas pada
751 Masihi dengan Dinasti Tang sendiri. Pembawaan teknologi pembuatan kertas
telah membuatkan penghasilan buku yang pelbagai, bahkan berbanding dengan
Dinasti Tang, Abbasiyah mampu menghasilkan kertas dalam skala yang besar. Kilang-kilang
kertas tumbuh merata di segenap sudut Empayar Abbasiyah.

Dan model-model yang wujud pada Akademi Gundishapur dan beberapa institut ilmu silam Parsi serta tradisi Parsi menterjemahkan ilmu-ilmu silam ke dalam bahasanya ini kemudiannya mengilhamkan kelahiran Baitul Hikmah (berbeza dengan perpustakaan yang diasaskan oleh Khalifah Muawiyah).

Baitul Hikmah ini diasaskan oleh Khalifah Harun Ar-Rashid, namun dikembangkan dibawah Khalifah Al-Ma’mun. Al-Ma’mun yang telah menaja proses terjemahan karya-karya ilmu dari pelbagai tamadun di dunia seperti Yunani, Rom, Syriac, Aramia, Parsi dan India ke dalam bahasa Arab. Al-Ma’mun telah menaja proses terjemahan karya-karya ilmu dari pelbagai tamadun di dunia seperti Yunani, Rom, Suryani, Aramia, Parsi dan India ke dalam bahasa Arab.

Segala cendekiawan dari seluruh dunia dikumpulkan di dalam Baitul Hikmah, lalu mereka melakukan proses menterjemahkan karya-karya ilmu ini. Bahkan dimaklumkan bahawa demi mengikuti perkembangan projek agungnya itu, setiap hari Al-Ma’mun akan berangkat melawat Baitul Hikmah untuk melakukan pemeriksaan hariannya. Bahkan dilaporkan baginda juga akan terlibat dalam aktiviti akademik institut tersebut.

Al-Ma’mun juga mengupah
para ilmuwan untuk mengembara ke seluruh dunia dan segala tamadun yang
diketahui pada waktu itu, dan mengutip khazanah ilmu di sana lalu dibawa pulang
ke Baitul Hikmah untuk diterjemahkan ke dalam bahasa Arab. Setiap penterjemah
yang berjaya menterjemahkan akan dihadiahkan jongkong emas, yang akan
ditimbangkan berdasarkan berat buku yang diterjemahkan.

Dilaporkan bahawa dalam Baitul Hikmah, terdapat beberapa buah jabatan seperti jabatan terjemahan, jabatan saintis, jabatan penulisan, jabatan penyalinan dan jabatan yang fungsinya untuk menjilid dan mengumpulkan buku-buku yang ada. Baitul Hikmah yang bermula sebagai sebuah institut pengumpulan dan penterjemahan mula berubah sifatnya. Karya-karya yang diterjemahkan mula dibedah, dikritik, dibahas dan dianalisis sehingga melahirkan pelbagai ilmu baru, menyumbang lagi kepada tamadun manusia. Selebihnya ialah kelahiran pelbagai tokoh muslim yang masih kita idolakan sehingga hari ini.

Pengajaran yang
boleh kita ambil daripada pembentangan fakta-fakta sejarah di atas ialah
ciri-ciri kebangkitan sebuah tamadun berlaku bukanlah apabila memaksa setiap
anak bangsa itu mempelajari sebuah ilmu dalam bahasa asing. Setiap kebangkitan
yang dipamerkan, seperti mana Parsi dan umat Islam berlaku apabila proses
penterjemahan ke dalam ibunda sebuah bangsa berlaku.

Sesungguhnya
terdapat perbezaan besar antara belajar sebuah ilmu dalam bahasa asing dan juga
belajar dalam ibunda sendiri. Apa yang harus dilakukan oleh kerajaan ialah
wujudkan dasar penterjemahan sebesar, seaktif dan tersusun seperti yang
digerakkan oleh Al-Ma’mun dan Harun Ar-Rashid. InsyaALLAH, kejayaan akan
mendampingi kita seperti mana nenek moyang kita.

RUJUKAN:

Rababah, Hussien Abdo. (2015). The Translation Movement in the Arab World: From the Pre-Islamic Era Until the end of Umayyad Dynasty (Before 610-750 A. D.) International Journal of Language and Linguistics Volume 3, Issue 3, May 2015, Pages: 122-131

Gutas, D. (2012). Greek Thought, Arabic Culture. The Graeco-Arabic Translation Movement in Baghdad and Early ‘Abbasaid Society (2nd-4th 5th-10th centuries). Routledge. Jim Al-Khalili (2011). “5: The House of Wisdom”. The House of Wisdom: How Arabic Science Saved Ancient Knowledge and Gave Us the Renaissance. Penguin Publishing Group.  O’Leary,  De Lacy. (2002). How Greek Science Passed To The Arabs. Routledge. Khan Academy. (n.d) The golden age of Islam. https://www.khanacademy.org/humanities/world-history/medieval-times/cross-cultural-diffusion-of-knowledge/a/the-golden-age-of-islam


Ku Li: Ikon Pemimpin  Yang Mengilhamkan Petronas

Beliau boleh sahaja untuk tinggal di dalam suasana yang dilimpahi kekayaan, bersesuaian dengan kedudukan dan darjat keturunannya yang menguasai negeri Cik Siti Wan Kembang. Namun, beliau memilih untuk meninggalkan kerusi kemewahan itu dan memilih untuk bersama dan berkhidmat untuk rakyat.

Tengku Razaleigh Bin Tengku Mohd Hamzah atau Ku Li bukanlah nama yang asing lagi. Beliau merupakan antara ahli politik veteran yang masih berkhidmat sehingga ke hari ini, Tengku Razaleigh atau Ku Li dilahirkan dari jalur keturunan keluarga Diraja Kelantan, Long Yunus pada Subuh 13 April 1937. Beliau merupakan putera kedua Tengku Sri Maharaja Tengku Mohammed Hamzah, bekas Menteri Besar Kelantan.

Dibesarkan seperti anak-anak raja yang lain, Ku Li banyak menghabiskan zaman kanak-kanaknya di kediaman rasmi keluarganya, Palm Manor, sebuah bangunan yang dibentuk ala Georgian yang dibina oleh bapanya. Ketika p3rang, beliau menyaksikan sendiri kekej4man dan kez4liman yang berlaku. Contohnya, beliau menyaksikan sendiri bapanya memberi penghormatan kepada pemerintah boneka di sana dan beliau juga menyaksikan anak pengasuhnya ditangkap dan dihantar menjadi buruh Landasan Keretapi M4ut.

Setelah tamat p3rang, Ku Li menyambung pelajarannya ke Malay College Kuala Kangsar, sekolah yang menjadi medan buat anak-anak bangsawan ketika itu. Beliau kemudian menyambung pelajarannya ke Anderson School dan seterusnya ke Queens University Belfast dan mengambil jurusan Ekonomi. Kemudian, beliau menyambung pelajarannya ke Lincoln’s Inn untuk mengambil jurusan undang-undang. Namun, kem4tian ayahnya pada 1962 membantutkan pelajarannya lalu mengambil keputusan untuk pulang semula ke Malaya.

Pasca Pilihanraya Umum 1964, Ku Li mula menunjukkan minatnya untuk mencipta fenomena di dalam ekonomi Malaysia. Pada awal 1965, Ku Li berjaya menganjurkan Kongres Ekonomi Bumiputera yang bertujuan untuk mencari jalan untuk meningkatkan ekonomi bumiputera.

Hasil daripada Kongres ini,Bank Bumiputra Berhad berjaya ditubuhkan dan beroperasi pada tahun yang sama. Beberapa bulan sebelumnya, Ku Li dalam diam terbang ke London untuk mengkaji pasaran kewangan dan berjumpa dengan beberapa tokoh bank di sana.

Setelah mencapai kejayaan di dalam sidang kongres pertama,  Sidang Kongres Ekonomi Bumiputera berlangsung buat kali kedua pada September 1968. Sebuah resolusi yang mana akan melonjakkan nama negara diluluskan. Dari situ lahirlah PERNAS setahun berikutnya. Tujuan PERNAS ditubuhkan untuk memudahkan Bumiputera untuk menyertai bidang perniagaan berbentuk sederhana.

Pada 29 November 1969, ianya telah rasmi dilancarkan. Pemegang-pemegang PERNAS pada ketika itu termasuklah badan-badan kerajaan dan Kementerian Kewangan memiliki saham terbesar. Untuk memantapkan pengurusan PERNAS, beliau telah  mendapatkan perkhidmatan Booker McConnell, yang merupakan pengurus operasi perniagaan yang terkenal di Afrika dan Kepulauan Carribean. Melalui usaha ini, tertubuhlah PERNAS-Edar Sdn Bhd yang bertanggungjawab untuk mengawal dan menjaga rangkaian perniagaan.

Setelah mencatatkan keuntungan di dalam PERNAS, Ku Li berjaya menyelamatkan Malaysian Insurance Sdn Bhd yang hampir bankrap pada ketika itu, Ku Li juga antara diplomat awal yang datang ke China untuk meluaskan rangkaian perniagaan ke sana – jauh mendahului Tun Razak yang mengadakan hubungan diplomatik ke China pada 1974.

Selama tiga bulan di sana, PERNAS berjaya mendapatkan jaminan daripada pihak China untuk membeli produk China dan PERNAS sebagai orang tengah. PERNAS turut mendapat penghormatan untuk menjadi tetamu di Pameran Perniagaan Canton pada Oktober 1971. Pada tahun 1972, PERNAS telah meluaskan rangkaian ke beberapa buah negara seperti Jepun, Kesatuan Soviet dan Romania.

Dalam hasrat Ku Li untuk memajukan PERNAS, beliau juga tidak melupakan Bank Bumiputra yang ditubuhkannya. Sejajar dengan penubuhannya untuk membantu Bumiputera di dalam perniagaan, bank itu juga banyak memberi peluang pekerjaan kepada Bumiputera di dalam sektor perbankan. Malah, reka bentuk bangunan bank itu juga diilhamkan sendiri oleh Ku Li.

Menjelang pertengahan 70an, PERNAS meminta khidmat PERTAMINA untuk membantu mereka di dalam perdagangan yang tidak bersumberkan minyak. Pada masa yang sama, syarikat subsidiari PERNAS, MNI berjaya membantu menubuhkan syarikat syarikat lain seperti Syarikat Penerbangan Malaysia dan Malaysian International Shipping Company yang mana akan menjadi GLC-GLC utama di Malaysia. PERNAS juga turut menubuhkan sebuah syarikat, PERNAS-Construction (PERCON) untuk membantu kontraktor Bumiputera.

PERNAS Trading juga turut ditubuhkan untuk mengawal dari segi kewangan. Pada tahun 1976, hasil jualan mencatatkan 60 Juta Ringgit dan keuntungan mereka meningkat dua kali ganda dua tahun kemudian. Malah, ianya juga menjadi subsidiari pertama yang membayar cukai sebanyak 5.5% kepada para pencarum.  Setelah Tun Razaleigh dilantik menjadi anggota kabinet selepas PRU 1974, PERNAS ditukarnama menjadi PETRONAS dan Ku Li dilantik sebagai Pengarahnya yang pertama bertaraf menteri.

Setelah PETRONAS mengalami transformasi, Ku Li memaksa syarikat petroleum negara asing untuk menerima syarat-syarat perkongsian mereka walaupun menyebabkan karier Ku Li agak dibenci di Eropah dan Amerika. Namun, tindakan tegas beliau ini menyebabkan beliau lebih disanjungi dan digelar Putera Minyak Negara. Malah, Dewan Perniagaan Melayu juga bersepakat untuk menamakan beliau sebagai Bapa Ekonomi Malaysia.

Tengku Razaleigh bukan sahaja berjaya melunaskan khidmatnya kepada rakyat melalui sektor korporat, beliau juga turut menyumbang di dalam parti keramat UMNO yang dicintainya. Buktinya, beliau merupakan perintis ibu pejabat UMNO yang terletak di PWTC pada hari ini.

Kesimpulannya hal-hal ini telah melonjakkan nama beliau di peringkat parti hinggalah beliau disingkirkan akibat percaturan politik oleh sang penguasa. Segalanya kemudian menjadi sejarah.